Axa Mixa: umeak uhinetako izar

“Dena umeentzat, baina umerik gabe” esaldiaz laburbil daiteke umeentzat egin den irratigintza luzaro gobernatu duen joera. Baina duela lau urte, Bilboko Tas Tas Irrati Librean, Axa Mixa irratsaioa agertu zen, haurrek haurrentzat egindako programa.“

Asko dira gosaldu bitartean telebistari so dauden umeak eta beste hainbeste gurasoek gogoko dituzten irratsaioak esne epelarekin batera entzun behar izaten dituztenak. Ohitura horiek saihestu nahian, bestelako eskaintza prestatzen hasi ziren Antonella Fornoni, Begoña Mariscal, Catherine Verbgruggen eta Paloma Migliaccio. “Gure ustez, gosariaren panorama ez zen batere ona. Bestalde, amak izateaz gain, umeekin zerikusia duten beste hainbat arlotan (hezkuntza, hedabideak) ere lan egiten dugu, hau da, egoeraz sobera jabetuta geunden. Eta umeek gosaltzerakoan beste aukera bat izan zezaten, beraiek egindako irratsaioa antolatzea otu zitzaigun”, dio Mariscalek. Hura izan zen Axa Mixaren abiapuntua. Irratsaioa Bilboko Tas Tas Irrati Librean entzun daiteke –baita Arrosa Sareari esker Gasteizko Hala Bedin eta Iruñeko Eguzki Irratian ere– lanegunetan, goizeko zortzietatik zortzi eta erdiak arte; asteburuetan, berriz, hamarretan dago entzungai.

Telebista, edota beraien aburuz oso agresiboak ziren goizeko irratsaioak saihestea ez zen, baina, irratsaioa egiterakoan finkatu zuten helburu bakarra: euskararekiko grina eta erabilpena sustatzea eta Bilbon diren beste kulturak ezagutaraztea dira beste biak.

“Kontuan izan behar da” dio Migliacciok, “hemen toki askotako haurrak daudela eta beraien kulturak hedatzeko gunea ere sortu nahi izan genuen. Hau da, euskara ez diren beste hizkuntzei ere garrantzia eman nahi genien”. Bilbon, egun, 25 hizkuntza baino gehiago erabiltzen dira: “Guk ez dugu ezer asmatu; hor daude hizkuntza horiek guztiak. Hain baliotsua den aniztasun hori agertu nahi izan dugu irratsaioan. Arabiera, errusiera, aimara, ketxua, galegoa, frantsesa... guztiak agertu izan dira Axa Mixan azken lau urteotan. Nahi dugu umeek oinarrizko esaldiak, agurrak eta zenbakiak ezagut ditzaten; gauza sinpleak. Kultura asko direla jakin dezaten”, azaldu du Verbgruggenek.

Euskararen ezagupena eta erabilpena sustatzea helburu du Axa Mixak. “Askotan, umeek eskolarekin lotzen dute euskara, beste asignatura bat bailitzan. Umeak, Bilbo aldean behintzat, testuinguru erdaldunean bizi dira. Batzuk kanpotik etorriak edo kanpotik etorritako familietan jaioak direlako; beste batzuek, hemengoak izanda ere, guraso erdaldunak dituztelako. Ez dakite eskolakoak ez diren gaiei buruz berba egiten; ez dute ama hizkuntzan beste trebetasunik. Ikasgelan lantzen ez dituzten gaiak azaltzen ez dakite. Zaila egiten zaie eskolan ikusi ez dutenaz (sentimenduak, esaterako) naturaltasunez berba egitea eta geuk aukera eman nahi diegu”.

4 eta 12 urte bitarteko umeek proposatzen dituzte edukiak, eta gero lan taldeak horri guztiari forma ematen dio. Irratsaio bakoitzak gai bat dauka. Pailazoak, haurren idoloak, musika, oporrak, jolasak, zelan egiten duten lo, kirolak, etxeko animaliak, meditazioa, zigorrak eta sariak, tresna elektronikoak, ospakizunak eta jaiak dira jorratu dituztenetako batzuk. Askotarikoak dira horiek plazaratzeko erak ere: ipuinak, txisteak, asmakizunak, iritziak, elkarrizketak eta musika erabiltzen dituzte saioetan. Umeek txisteak eta asmakizunak asmatzen eta kontatzen dituzte, baita elkarrizketak egin ere. “Erabiltzen duten logika oso bitxia da; ez da, jakina, helduok dugun bera. Polita da ikustea zelako galderak egiten dituzten edota horiek egiteko duten ordena. Behin, talde batek pailazo bat elkarrizketatu zuen, eta lehenengo galdera izan zen ea ezkonduta zegoen. Beste batean, suhiltzaileei sirena zelan jotzen zuten galdetu zieten”, dio, barrezka, Verbgruggenek. Grabaketa asko estudioan bertan egin izan badituzte ere, kalea eta eskola dira ohiko eszenatokiak. Bizkaia osoko eskoletan egonak dira, baita Arabako hainbatetan ere. Atzerria ahaztu barik: Belgikan, Katalunian, Txekian, Espainian eta Galizian ere badute Axa Mixaren berri. Lau urte hauetan mila ume baino gehiagok hartu dute parte irratsaioan.

Euskara da irratsaioaren hizkuntza nagusia. Badira beti euskaraz egiten diren kontuak, aurkezpenak, kasu. Beste hizkuntzekin egin ohi duten bezala, gauza sinpleak dira, ulertzeko errazak, gutxien dakitenek ere euskararekiko jarrera baikorra har dezaten. Umeek eginiko ia gauza guztiak ere euskaraz izaten dira.

Irratsaioaren arduradunen esanetan, grabaketak egitea da umeek gogokoen duten zeregina. Sareari esker, irratsaioak entzungai daude nahi duten orduan eta, garrantzitsuena, nahi duten herrian. “Oso politak izan dira umeek aitita-amamei egin dizkieten elkarrizketak, atzokoaz eta gaurkoaz mintzatuz”. Bestalde, Asian edota Amerikan bizi diren familiakoek ere irratsaioak entzutea badute. Horregatik ezin bazterrean utzi beste kulturak eta hizkuntzak: Hego Amerikako ipuinak, Errumaniako kantak, Magrebeko ohiturak...

Eskolekin lan egiten dute programako kideek, eta, ahal den neurrian, irakasleekin adosten dituzte hainbat gauza, programazioekin bat egiteko. Curriculumak dakartzan baloreak lantzeko, esaterako, tresna egokia da irratia. Bizkaiko Gurasoen Elkarteak (BIGE) bere gain hartu du eskolekiko harremanak bideratzea.

Tas Tas Irrati Librearen webgunean ez ezik, irratsaioaren blogean (http://axamixa.blogspot.com) ere entzun daiteke saioa. Astero jartzen dute zerbait blog horretan: batzuetan ipuinak, beste batzuetan elkarrizketak... Gauza laburrak izan ohi dira, edozein momentutan entzun edo erabil daitezkeenak, bai etxean bai eskolan.

Eta Axa Mixa egiten dutenen seme-alabak hazi diren heinean, zabalagoa bihurtu da hartu nahi duten adin-tartea. Izan ere, irratsaioak berak bere seme-alabak erditu ditu: Mikamada, jaioberriei buruz diharduen irratsaioa, eta gazteei begira egiten den Nahaste Borraste. Tas Tasen adin guztikoek baitute leku.


Umeen ibilaldi neurtua izango da igandean, Zestoan

Agiro Mendi Klubak antolatuta, umeen ibilaldi neurtua izango da Zestoan, igandean. 09:30ean Zestoako plazatik abiatuko da, eta leku hauetatik igaroko da: Zestoa, Lasao, Gallegi, Mattin lanberri gaina, Ondarbaso, Etorra eta Zestoa.


Russian Redek eta Carlos Jeanek kalean dauzkate lan berriak

OBK eta Belgrado taldeek ere disko berria jarri dute salgai.

Russian Red: Fuerteventura. Lourdes Hernandez madrildarrak salgai du estudioko lan berria. Ikusmira handia dago disko horren inguruan, izan ere, Russian Redek izugarrizko arrakasta eta sona lortu du estreinako diskoarekin (I Love Your Glasses). Hasieran Home Tonight izena jarriko ziola bazirudien ere, azkenean, Fuerteventura izenburupean dakar Russian Redek bigarren diskoa. Lana osatzen duten hamaika abestiak ingelesez abestu ditu oraingoan ere artistak eta soinu elektrikoagoak eta alaiak aurkeztuko dizkigu bertan.

Carlon&' || 'nbsp;Jean:&' || 'nbsp;Introducing Carlos Jean. Ekoizle ezagunaren ibilbideari errepasoa egingo dio disko honek. Bertan, El Plan B proiektu berriari esker osatu duen "Lead the way" abestia eta haren birnahasketa topatuko ditugu, baita artistaren ibilbideko hainbat kantu arrakastatsu ere, "Mr. Dabada", "Give me the seventies", "Tiempo" (Bebe kantariarekin) eta Subterfuge diskoetxerako egin zituen lehen ekoizpen elektronikoak.

OBK:&' || 'nbsp;2OBK. CD bikoitza jarri dute salgai OBK taldeak lehen singlea kaleratu zuenetik 20 urte igaro direla ospatzeko. Bertan, 1991 eta 2011 urteen artean kaleratutako abestien moldaketa berriak topatuko ditugu, taldeak bere ibilbidean egindako kantuak gaur egungo teknologiara eta joeretara egokitu ditu.

Belgrado: Belgrado. El Canto del Loco taldeko bajistak, Chema Ruizek talde berria aurkeztu digu disko honekin. esperientzia handiko musikariak bildu ditu taldean. Kutsu melodikoa, rocka eta elektronika uztartu dituen popa lantzen du taldeak lan honetan.&' || 'nbsp;


Aitzpea Gonzalez 11.en geratu da Europako txapelketan

Aitzpea Gonzalez Marfull Santiagotarrak elkarteko aulki mugikorreko arraunlariak Europako Txapelketan jokatu zuen joan den asteburuan Varesen (Italia). W4 ontzia osatu zuen Espainiako selekzio absolotuko beste hiru kiderekin batera, eta, azkenean, 11. tokian bukatu zuten.

Santiagotarrak elkarteak animoak bidali dizkio Gonzalezi maiatzeko Olinpiar Jokorako errepeskarako.


Bi udalek kooperaziorako funtsarekin bat egin dute

Nafarroako Udalerri eta Kontzejuen Federazioak Kooperaziorako Tokiko Funtsa sustatzen du 1999tik. Aurten Nafarroako 107 udalek egin dute diru ekarpena hirugarren munduko herrialdeetan proiektuak egin daitezen. Joan den urtean funtsean 159.811 euro jaso ziren. Aurretik zeuden beste 7.000 euro batu zaizkie. Diru horrekin Afrikan zazpi egitasmo eta Hego Amerikan beste bat garatu dira. Ura, osasuna eta elikadura izan ziren egitasmo horien ardatza.

2013an diru-laguntza eman zuten udalen artean Ergoiena eta Altsasu zeuden. Sakanako gainontzeko udalek normalean Gobernuz Kanpoko Erakundeen bidez kudeatzen dituzte kooperaziorako diru-laguntza horiek.


Aernnovan, akordiorako epea bihar bukatuko da

Bihar bukatuko da dozenaka kaleratze eragozteko Aernnovak bere buruari jarritako epea. Sindikatuekin akordioa lortzen ez badu Berantevillako lantegian (Araba) 140 langile kaleratzeko erregulazio espediente bat aurkeztuko duela jakinarazi du enpresa aeronautikoak. Mehatxu horren pean lan baldintzak gogortzea onartu dutela gogorarazi du langile batzordeak, baina salatu dute ahalegin horren truke zuzendaritzak ez diela lan kargarik bermatu.

Udazkenaz geroztik kaleratze masiboen mehatxupean daude Aernnovaren Berantevillako langileak. Zuzendaritzak 130 langile kaleratzeko dosier bat aurkeztu zuen, haientzat nahiko lanik ez zuela argudiatuta. Aldi berean, Toledon (Espainia) duen lantegia zabaldu behar zuela iragarri zuen. Langileen oposizioari, Eusko Jaurlaritzaren ezohiko protesta gogor bat batu zitzaion, eta espedientea kendu zuen Aernnovak, baina ohartarazi zuen arazoari konponbiderik ez zitzaiola aurkitu. Hilabete batzuk geroago, kaleratze gordinik gabe, lantaldea 140 lagun gutxitzeko asmoa azaldu zuen Aernnovak, eta horren inguruan negoziatzen aritu da sindikatuekin.

Negoziazioak, antzu

Elkarrizketa horiek gaizki doazela esan zuten atzo langileen ordezkariek. «Erretiro aurreratuez, beste lanpostu batean jartzeez, borondatezko irteerez, eszedentziez hitz egin nahiko genuke, baina enpresaren interesa beste bat da […] Lan itun berria tresna erabiltzea lankideen irteera ez traumatikoak egiteko». Ziurtatu dute hitzarmen horren bidez enpresak soldata gutxitu nahi diela geratuko diren langileei, eta lanaldia handitu. «Bitxia da, langile guztiak okupatzeko nahiko lanik ez dutela diote, baina, aldi berean, lanaldia luzatu nahi dute».

Negoziazioetan hainbat gaitan amore eman duela ziurtatu du langile batzordeak: urteko lanaldia 45 egun luzatzea onartu dute, 2014 eta 2015. urteetako soldata igoerei muzin egin diete eta aurrerantzekoetan KPIra mugatzea onetsi dute... Horien truke jasotako lan bermeak ezerezean geratzen direla uste dute langileen ordezkariek. Agindutako lan karga berria —kontratu bat Bombardier hegazki batentzat—2019an amaituko dutela diote, eta oraingo proiektuak 2020an ez direla egongo.

Edonola ere, akordioa posible dela uste du langile batzordeak.


Bulego taldea: “Energiaz betetako euskarazko pop musika ari gara egiten”

Esperientziak irakatsitakoa soinean hartu eta bide berri bati ekin dio musikaren munduan Bulego taldeak. Azalberrituta itzuli dira gainera; hainbat urtez Passepartout izenpean aritu ostean, Bulego izenarekin hasi baitute ibilbide berria Tomas Lizarazuk, Jontxu Apek, Ruben Lizarraldek, Itziar Beitiak eta Xabi Arrietak.

Ostiralean, martxoak 6, Donostiako Tabakaleran doako kontzertua eskainiko du Bulego taldeak. Taldearen berri eman nahi dute zuzeneko lehen kontzertaun, baina horrez gain, “buruan geldituko zaion gaua” eskaini nahi diete entzuleei. Zuzeneko lehen emanaldia eskaintzeko, “urduritasun puntuarekin” eta “gogotsu” daudela azaldu dute.

Maialen Etxaniz kazetariak elkarrizketatu ditu Tomas Lizarazu eta Xabi Arrieta Bulego taldeko kideak. Hainbat gairi buruz hitz egin du bikoteak Etxanizekin.


Eli Pagola, Xenpelar Sariko txapeldun

ELI Pagola ereñotzuarrak irabazi zuen igandean, Errenteriako Niessen Kulturgunean, Xenpelar Sariaren 24garren edizioa. Bertsolari hernaniarrak urtea ezin hobeto amaitu du eta urrian irabazitako Hernandorena Sariari gehitzen zaio Xenpelar. Pagolak aitortu zuenez «oso eroso sentitu nintzen kantari» eta horren emaitza izan zen txapela.

Bigarren Ane Zuazubiskar sailkatu zen. Lan luzeak zituzten finalean, baina hori ez zen oztopo izan Eli Pagolarentzat. Kanporaketan ere puntuaziorik altuena lortu zuen eta finalean berretsi zuen bere maila.

Larunbatean Nerea Ibarzabalen txanda izango da Bizkaiko Txapelketa Nagusian eta Hernanin bizi den markinarrak ere aukerak ditu txapela irabazteko.


Legez kanpo utzitako eragileek Bilboko manifestaziorako deia egin dute

Legez kanpo utzitako eragileek larunbatean Bilboko manifestaziora joateko deia egin dute, "Eskubide zibil eta politikoen urraketa basatia salatzeko". Haien ustez, EAEko hauteskundeetan jokoan dagoena zera da: "nola egin aurre eskubide politikoen urraketari, eta nola bozkatu konponbidearen alde". Beraiek legez kanpo uztearen erantzuleak PP eta PSOE direla diote, baina "zenbait alderdi abertzaleren" jarrera ere salatu dute, legez kanporatzeen kontra daudela esan arren, praktikan, "bultzatu eta sostengatu" egiten dituztelako.

Eskubide zibil eta politikoen defentsan , inoizko oihurik handiena larunbatena Bilbon entzutea nahi dute legez kanpo utzitako eragileek, eta beraz, harantz joateko deia egin dute.

HB, EH, Batasuna, AuB, HZ, Herri Plataformak, Jarrai, Haika, Segi, Askatasuna eta Ekineko kideek eman dute prentsaurrekoa, eta datorren larunbatean Bilbora joateko eskatu dute.

Talde horiek "egoera antidemokratiko batean eta 25 urteko markoaren agorpena agerian jarri zenean" utzi zituztela legez kanpo salatu dute. Beraien irudiko, azken lau urteetan, eta legez kanporatze horiekin, instituzioetan "atzerapauso demokratiko nabarmena" eman da. "Madrilen euskaldunen borondatea errespetatzeko eskatzen dutenek", Euskal Herrian "ez dutela herriaren borondatea errespetatzen" salatu dute.

"Legebiltzar antidemokratikoa" ontzat ematea "oso larritzat" jo dute, eta EAJri, EAri, EB-Berdeei eta Aralarri horixe egitea leporatu diete.


Azkenian Landara

Hauek diaz iazko ordutegixak

Elgetan 8:15ian MTBian Elgetatik irten behar dabenak.

Landatik irtetzeko (alkartzeko) ordua 9:45 gutxi gora behera.

Bazkaria 14:00 inguruan. Tokixa konfirmatzeke dago. Norbait gehiago bazkaltzera badator egon Akeliñekin

Bueltarako kotxiak nola ?


Goi-mailako txirrindularitza EiTBra bueltatuko da udan eta udazkenean

Uztailaren 28an hasiko dira emanaldiak Burgosko Itzuliarekin batera, eta haren atzetik helduko dira World Tourreko hainbat lasterketa, tartean, Frantziako Itzulia edota Italiako Giroa.

Koronabirusak eragindako etenaldiaren ostean, goi-mailako txirrindularitza ikusgai egongo da berriz ere ETB1en eta eitb.eus-en uztailaren 28tik aurrera. Jokatuko den nazioarte mailako lehenengo proba Burgosko Itzulia izango da, eta hura ikusteko parada izango dute txirrindularitza zaleek. Bertan, World Tourreko hamabi talde arituko dira lehian, Euskaltel-Euskadi, CajaRural eta Burgos taldeekin batera.

Proba horren atzetik World Tourreko hainbat lasterketa iritsiko dira, besteak beste, Dauphineko Kriteriuma, Frantziako Tourra, Flèche Wallone, Lieja-Bastogne-Lieja, Paris-Roubaix eta Italiako Giroa.

Aipatu probak honako data hauetan jokatuko dira:

Burgosko Itzulia: uztailaren 28tik abuztuaren 1eraDauphineko Kriteriuma: abuztuaren 12tik 16raFrantziako Tourra: abuztuaren 29tik irailaren 20raFlèche Wallone: irailak 30Italiako Giroa: urriaren 3tik 25eraLieja-Bastogne-Lieja: urriak 4Paris-Roubaix: urriak 25

Beraz, txirrindularitza emanaldiak euskaraz ikusi eta gozatzeko abagunea izango da berriro ere EiTBn, uda eta udazken partean.


Antzerkialdiaren mustutze paregabea

Lorena Arangoak Enmimismada antzezlana mustu zuen asteburuan bere sorterrian. Irurtzungo Antzerki Zikloko lehen emanaldia izan zen. Irurtzundarrak ez zuen hitzik behar izan ikusleak poltsikoratzeko. Clown arteaz baliatuta, ikusleen txalo zaparradak piztu zituen. Ostiraletik igandera, hiru egunetan txiki geratu zen Irurtzungo kultur etxea, eta berantiarrenak sarrerarik gabe garatu ziren. Irurtzungo clownlaria "oso pozik" geratu da bere lehen bakarkako lanaren emaitzarekin. Haren arrakasta ikusita, lanaren emanaldi gehiago eskaintzeko irrikan dago, herrian bertan nahiz Irurtzundik kanpo. Asteburukoa ibilbide luze baten lehen urratsa izan daiteke.


Torturaren kate astuna deseraikitzeko saiakera

Borreroak epaitzeaz gain, tortura berriro ez gertatzeko martxan jarri beharreko neurriak proposatu dituzte Baionako jardunaldietako bigarren egunean. Aterabide baino zailtasun gehiago aurkitu dute.


Izagirre: “Mundiala oso gogorra izan da”

Valverderen garaipenaren alde lan egin zuten Izagirrek eta Erbitik, baina murtziarra erretiratu zen. Gorka Izagirre txapeldunen taldean sartzear egon zen eta 9.a sailkatu zen, eta Imanol Erbiti 44.a izan zen

Hotza eta euria. Euri jasa ederra jasan behar izan zuten atzo Munduko Txirrindularitza Txapelketako lasterketan parte hartu zuten txirrindulariek. Izan ere, euriak zeharo baldintzatu ditu aurtengo Txirrindularitza Mundialak. Atzo eliteen errepideko lasterketa jokatu zen, euriak are gogorragoak bilakatutakoa. Hasiera batean 285 km-ko lasterketa izan behar zen, baina euri alertak zirela eta, antolakuntzak ibilbidea 261 kilometrora laburtu zuen. Euri jasak etengabeak izan ziren, eta irudi ikusgarriak ikusgarriak dira.

Espainiako selekzioarekin aritu ziren Imanol Erbiti (Movistar Team) eta Gorka Izagirre (Astana). Hiriberrikoak eta Ziordiko bizilagunak Alejandro Valverde atzera ere munduko txapeldun izaten laguntzeko lana zuten. Liderraren alde lan egin zuten sakandarrek eta selekzioko gainontzeko kideek, baina Valverdek hotzari eta euriari ezin izan zion behar bezala aurre egin eta murtziarra erretiratu egin zen. Lasterketan etengabeko erasoak izan ziren. Tartean Roglic, Carapaz eta Quintana ihes eginda egon ziren, baina neutralizatu zituzten. Azkenean, taldetxo batek egin zuen aurrera. Bertan zeuden, Craddock, Küng, Pedersen, Teunissen eta Moscon. Atzetik erasoa jota, Mathieeu van der Poel eta Matteo Trentinek egin zuten bat eurekin. Beranduago Gorka Izagirre, Skujins eta Betancurrek egin zuten salto, eta aurreko taldea harrapatzekotan egon ziren. Van der Poel indarrik gabe geratu zen eta gainontzekoen artean jokatu zen garaipena. Mads Pedersen danimarkarra izan zen Munduko Txapelduna, Trentin italiarrarekin eta Küng suitzarrarekin esprinta izan eta gero. Gorka Izagirre 9.a sartu zen, 1:10era. Meritu handia Izagirrerena. Imanol Erbitik ere proba despeditzea lortu zuen; 44.a sartu zen, 14:58ra.

Izagirre: “Oso gogorra izan da, eta kontentu nago emaitzarekin”

Mundialeko lasterketa latza izan zela, inork ez du zalantzan jartzen. “Oso gogorra izan da, eta hor ibili gara. Kontentu nago emaitzarekin, inoiz ez naiz Mundial batean horren aurrean egon, baina, bestalde, pena pixka bat ere badut. Izan ere lasterketako une batean, helmugara lehena iritsi den taldean sartzeko aukera izan dut, baina une horretan ezin izan dut. Gero indarrak berreskuratu ditut eta ongi esprintatzeko indarra izan dut, baina pena hori geratu zait, mozketa onean sartzear geratu naizelako” aipatu zuen helmugan Gorka Izagirrek.


Etxean da Juan Carlos Estevez ‘Melli’

Atzo arratsaldean irten zen JuanCarlos Estevez Paz Melli euskal presoa Castelloko espetxetik (Valentzia, Herrialde Katalanak) eta goizaldean heldu zen Errenteria-Oreretara. Bertan lehen harrera jaso zuen preso ohiak.

Iazko azaroan atxilotu zuen Ertzaintzak preso ohia ezarritako zigor osoa betzeko, eta 11 hilabete ondoren atera da aske epaileak, jarritako errekurtsoa onartuta.


J. Flaño, De las Cuevas, Tano, Manu Herrera eta Buñuel jokalariek ez dute jarraituko

Jokalari hauek ez dute jarraituko talde gorritxoan datorren denboraldian, kontratua amaitzen baitzaie ekainaren 30ean. Flaño, klubak eskainiko dion omenaldi batekin agurtuko da, Sadarren.

Osasunak astearte honetan jakinarazi du, bederatzi jokalarik ez dutela talde gorritxoan jarraituko datorren denboraldian. Javier Flaño, Miguel de las Cuevas, Tano Bonnin, Manu Herrera eta Aitor Buñuel jokalariei ekainaren 30ean amaitzen zaie kontratua eta Braulio Vazquez kirol-zuzendariak jakinarazi die ez zaiela eskaintzarik egingo kontratua berritzeko.

Jokalari horiez gain, utzita egon diren Rober Ibañez, Joaquin Arzura, Sebas Coris eta Borja Lasso futbolariak euren jatorrizko taldeetara itzuliko dira. Javier Flañoren kasuan, klubak eskainiko dion omenaldi baten bitartez agurtuko da Sadarren eta prentsaurrekoa eskainiko du hurrengo egunetan.


Bastian eta Bastiana, 21. mendeko ama-seme bihurtuak

Mozartek idatzi zuen opera garaiotara egokitu dute Arimaz ganbera orkestrakoek. Zuzendaria, Kepa Martinez de Albeniz izan da gurean abentura kontatzen.

Mozartek idatzi zuen opera garaiotara egokitu dute Arimaz ganbera orkestrakoek. Zuzendaria, Kepa Martinez de Albeniz izan da gurean abentura kontatzen.

Idoia Beratarbiderena da ilustrazioa


Giro ederra Altzolako San Roman Jaietan

Jendea dantzan Altzolako San Roman Jaietan. (Hitza)

Asteazkenean San Roman Eguna ospatu zuten Aiako Altzola auzoan, eta eguraldia lagun giro ederra izan zen auzoko jaietan. Meza nagusia izango zen lehenengo, eta ondoren hamaiketakoa eta bazkaria egin zuten Laja eta Andoni Larrañaga trikitilariekin.

Dena dela, sanrromanak ez dira amaitu eta igandean jarraipena emango diete: 11:45ean meza nagusia izango da, eta arraian, hamaiketakoa eta bazkaria egingo dituzte Lutxurdio eta Laja II.ak giroa alaituta. Gauean, festak bukatzeko erromeria izango da, eta bertan afaltzeko aukera eskainiko dute


Memoriaren haritik tiraka

Duela aste batzuk, Guaixe berean, ezker-eskuin, memoriaren hariari tiraka zebiltzan bi albiste zeuden. Bata, Zoila Berastegirena, duela laurogei urte gertatutako estatu kolpearen ondorioak jasan zituzten “herenegungo haiei” entzuteko aldarria eginez. Bestea, isildutakoen minari Olaztik eskainitako ohorezko lekuaren bueltan. Biak ala biak memoria historikoaz, baina, nahigabean begiak pasarte motx batean tenkatu zitzaizkidan: “11 emakumeri ilea moztu eta publikoki umiliatu zituzten”. Olaztin 11 emakume zenbatu dituzte, baina zenbaki horri beste adiera bat ere eman geniezaioke: zentzu zabalean, mugagabean; hamaika emakumek nozitu zutelako horrelakoak eta gehiago.

Ziur asko, emakumezkoak izan ziren irain sozial gehien jasan zutenak. Ilea moztu edota kaxkalo uzten zituzten, gero herriko leku jendetsuenetatik paseatzeko, errizino-olioa edatera derrigortu, kaketan behera joateko, eta soinean ikur faxista-falangistak eramatera behartzen zituzten, publikoki ideologia horretako aldarrikapen eta esloganak adierazi eta oihukatzera derrigortzeaz gain.

Horrelako beste makina bat arrazoi tarteko, memoriaren matazaren hariari tira eta tira egiten dioten ekimenek gurean darraite: Arbizuko 1936ko errepresaliatuei omenaldia, Gerra Zibila eta Emakumeak hitzaldia, erakusketak, Iortia Antzerki Taldearen antzerkia, Otsoportilloko exhumazioa… Altxamendu Militarraren eta Diktaduraren garaiko memoria historikoa berreskuratzeko eta urteetan izandako ahanzturarekin amaitzeko gogoa pil-pilean dago. Isilean gorde den emakume-gizonen ahotsa argitan jartzeko ahalegin eta urrats horiek baliagarriak izango zaizkigu; “herenegungo haien” borroka, sufrikarioak, uxeneak (gabeziak), tristura, beldurra eta umilazioak ezagutzeko; baita beren indarra, adorea, sakrifizioa eta ahalduntzearen berri izateko ere.

Hurrengo belaunaldiei transmititzeko garrantzitsutzat hartzen den jakintza da memoria kolektiboa. Testigantza isilduak nik neuk ere jaso izan ditut, arbasoen kontu-istorio-historiaren jarraitzaile sutsuak nituelako aldamenean, aita eta anaia. Faltan sentitzen ditut.


Baigerak 90 urteko azpeitiarrak omendu ditu

Baigera Jubilatuen Elkartekoak aurten 90 urte bete edo betetzear dauden pertsonak omendu zituen igandean egindako adiskidetasun bazkarian. Hogeita hamabi azpeitiar izan ziren omenduak, baina horietatik hamabik joan ahal izan ziren Kiruri jatetxean ospatutako bazkarira. Mikel Sanjuanek landutako makila bana jaso zuten alkatearen eskutik.

Ehun lagundik gora bildu ziren, Baigerako kideak eta omenduen senitartekoak guztiak. Eneko Etxeberria alkatea ere bertan egon zen, Udaleko beste hainbat ordezkariekin batera.


Fagor Etxetresnen gaineko bilera

Fagor Etxetresnen gaineko bilera Eusko Jaurlaritzan


El Baradeirekin eta Musarekin bildu da Egiptoko Junta Militarra

Poliziak manifestari bat hil du kamioiarekin zapalduta, Ministroen Kontseiluaren egoitzaren aurrean

Egiptoko Junta Militarrak beste keinu bat egin nahi izan die militarren kontra protestan ari diren milaka herritarrei, baina oraingoan ere alferrekoa izan da, kalean istiluak baitaude oraindik eta Kairoko Tahrir plazak beteta jarraitzen baitu zortzigarren egunez. Mohamed Hussein Tantaui Junta Militarreko burua Mohamed el Baradei AIEA Energia Atomikoaren Nazioarteko Agentziako zuzendari ohi eta Bakearen Nobelarekin eta Amro Musa Arabiar Ligako idazkari nagusi ohiarekin bildu da, azken liskarren ondorioz herrialdean dagoen krisi egoeraren gainean hitz egiteko. Presidentetzarako hautagai nagusiak dira biak, eta protestan ari diren herritarren babes zabala daukate. Iragan otsailaren 11n Mubarakek boterea laga zuenetik Junta Militarra dago boterean, eta iragan ostiralean militarren kontra piztutako protesten ostean gutxienez 42 lagun hil dira manifestarien eta polizien arteko borroketan.

Bakoitzarekin bilera bana egin du Tantauik. Gobernu berriari «bihar hasiko diren hauteskundeak ikuskatzeko eta kalean segurtasuna bermatzeko» eskatu dio Musak. Gainera, trantsizioa luzatzeak Egiptori ekar diezazkiokeen arriskuez ohartarazi du, «herritarrek eskatzen duten demokraziaren ezarpena atzeratzeak ezegonkortasun politikoa ekarriko duelako». Horregatik, hauteskundeen eguna bere horretan uzteko eta nazioarteko ikuskatzaileak onartzeko eskatu du. El Baradeik, bestalde, ez du adierazpenik egin Tantauirekin izandako bileraren ostean.

«Kontseilu iraultzailea»

Kairoko Tahrir plaza, berriz, Junta Militarraren kontrako protesten erreferentzia da oraindik, bertan giroa baretu egin den arren. Plazan bildutako mugimendu iraultzaileek «salbamen nazionaleko gobernua» eratzea proposatu dute, El Baradei buru duela. Alderdi islamistak, ordea, proposamenaren kontra agertu dira.

Evan Hill Al Jazeera kateko kazetariaren arabera, Tahrir plazako manifestariek «kontseilu iraultzaile bat» osatu dute: «Ala al Auanik [Egiptoko idazle ezaguna] lehen ministro gisa El Baradei duen kontseilu iraultzailearen sorrera iragarri du gaur gauean [herenegun] Tahrir plazan». Abdel Moneim Abul Futu Anaia Musulmanen kide ohia, Hosam Eisa independentea, Hamdin Sababhi Karama ezkerreko alderdiko burua eta Abulela Madi Al Uasat alderdi islamista moderatuko burua ere kontseiluko kideak direla adierazi du Al Jazeerak.

Kairoko Tahrir plaza aurreko egunetan baino lasaiago egon arren, baina, istilu larriak izan ziren atzo handik gertu, Egiptoko Ministroen Kontseiluaren egoitzaren aurrean. Ministeriora bidea blokeatzen ari ziren manifestariei atzera egiteko eskatu zieten poliziek, eta borroka piztu zen. Bat-batean, Poliziaren kamioi batek atzera egin zuen, eta bi lagun zapaldu zituen. 21 urteko gazte bat hil zen, eta beste lagun bat zauritu, Mohamed Shauki Al Munira Kairoko ospitaleko zuzendariaren arabera. Poliziak azaldu du «huts egite bat» izan dela, eta barkamena eskatu dio hildakoaren familiari. Gaur, baina, manifestaziora deitu dute herritarrek Iraultzaren zilegitasuna lelopean, Kamal Ganzuri Junta Militarrak izendatutako lehen ministroaren kontra protesta egiteko parlamenturako hauteskundeen bezperan.

Hosni Mubaraken garaian ere hiru urtez lehen ministro izan zen Ganzurik, ordea, herritarren kexuak «naturaltzat» jotzen dituela esan du Arriyadiya egunkarian argitaratutako elkarrizketan. Lehen ministroak «bi hilabeteko epea» eskatu die herritarrei euren eskakizunak betetzeko, batez ere gazteenak. Gainera, helburu horiek lortzeko «inoiz baino eskumen gehiago dituen gobernu bat» osatuko duela nabarmendu du. Atzo bertan hasi zen gobernua osatzeko lanetan, baina oraindik ez du argitu batasun nazionaleko gobernua izango den ala ez. «Segurtasuna eta egonkortasuna bermatzea izango da gobernuaren helburu nagusia. Eta egoerak bidea ematen badu, ekonomia nazionala sustatzea, batez ere produktibitatearen hazkundean zentratuz».


Beste zazpi pertsona hil dira COVID-19ak jota


‘Euskara musu-truk’ ikasteko aukera izanen da Bortzirietan

Izena emateko epea irailaren 1etik 29ra arte

Ikasturte berria ate joka dugu euskaltegian eta Euskara Mankomunitateak herritarrak euskara ikastera animatzeko kanpaina abiatu du: Euskara musu-truk! Sólo te costará un beso. Joan den urtetik euskara ikastea debalde da Bortzirietan; bertan erroldatutako herritarrei ikastaro osoa finantzatzen die eta Euskara Mankomunitateak.

Harrera ona

Bortzirietako Euskara Mankomunitateko arduradunen ustez harrera ona izan du ekimenak: «euskara debalde ikasteko aukerak jende gehiago erakarri du euskaltegira, eta ikasleen parte hartzea eta aprobetxamendua hagitz txukunak izan dira. 45etik 71ra igo da ikasle kopurua urte batetik bertzera, eta euskara ikasten hasteko behe urratsetik 20 ikasle berri izan dugu».

izen-ematea

Izena emateko epea irailaren 1etik 29ra izanen da. Matrikulazioa eta finantzaketaren gaineko informazioa eskuratu nahi duenak, Bortzirietako Euskaltegira deitu (948 637796) edo Bortzirietako Euskara Mankomunitatearen web orrian (www.bortziriak.eus) lor dezake.

Diru-laguntzak

Diru-laguntzak jaso ahal izateko honako baldintza hauek bete beharko dira: Bortzirietan erroldatua egotea, asistentzia %85etik goitikoa izatea eta ikastaroaren aprobetxamendu egokia egiaztatzea.

Matrikularen gastu osoa ordainduko zaie baldintza hauek betetzen dituztenei (gehienez 380 euro). Laguntzak jasotzeko urriaren 13a baino lehen beharrezko dokumentazio guztia aurkeztu beharko dute: Eskaera orria behar bezala beteta, NAN fotokopia, Euskaltegiko izen-emate orria eta konpromiso idatzia.


Imanol Lion Oriondo, atleta bikaina

Odoletik datorkio atletismorako iaiotasuna, aita Behobia-Donostia proban parte hartutakoa baitu. Bere amaren osaba berriz Josetxo Imaz atleta ohi ordiziarra da, txapelketa bat baino gehiago irabazitakoa. Imanol Lion 14 urterekin, urrezko atletan bihurtu da aurten.

Urrezko domina ugari irabazi dituzu urte berean?

Imanol Lion: Domina guztiak aurten eman dizkidate. 80 metroko probatan, 150 metroko probatan, Gipuzkoako Txapelketan eta Gipuzkoako Selekzioarekin Euskadin parte hartu dudanean.

Nolatan hasi zinen?

I.L. : Hamar urterekin, Urnietan hasi nintzen. Bi urtez egon nintzen, entrenatzaileak nahiko ona nintzela ikusi zuenez, Hernanira bidali ninduen, Urnietan ezin bainuen denbora gehiagoz jarraitu. Hernanira pasa behar nintzen.

Urnietan kirol taldea izan bazenu, hobe ezta?

I.L. : Hobe bai. Hernaniko taldean dagoen urnietar bakarra naiz.

Emaitza oso onak izan dituzu. Zeintzuk dira giltzarriak?

I.L. : Ez dakit. Akaso entrenamendu saioengatik; astean hirutan ordu eta erdiz prestatzen naiz.

Urtean zehar, zer nolako kirol egutegia duzue?

I.L. : Web orri bat dugu. Bertan, antolatzen diren proben eta emaitzen berri ematen da. Parte hartu nahi duenak, proba bakoitzean izena ematen du. Entrenatzaileak atleta bakoitzaren izena, banaka ematen du.

Nongo probatan parte hartu ohi duzue?

I.L. : Donostialdean antolatzen direnetan. Normalean, Tolosan, Hernanin, Lasarte-Orian, eta Donostian izan ohi dira.

14 urte izanik, hainbat domina eskuratu badituzu, zer erronka dituzu aurrera begira?

I.L. : Atletismoan jarraitu nahi nuke, baina urte batzuk barru zer egingo dudan ez dakit.

Atleta askok diote zerbaitek erakarri dituela haien kirol modalitatera. Zeure kasuan zerk bultzatu zaitu?

I.L. : Hasieran futbolean jokatzen nuen. Nahiko azkarra nintzela ikusi nuen. Horregatik, atletismoan izena eman nuen, futbola ez bainuen hain gustukoa. Ona nintzela ikusi nuenez, eta emaitza hobeak lortzeko, atletismoan hasi nintzen.

Atletismoa, kirol modalitate osoena dela diote?

I.L. : Denetik egiten baituzu. Entrenatzaileak egun bakoitzean komenigarrienak zaizkizun ariketak planteatzen dizkizu. Proba bakoitza asko lantzen da.

Emaitzak hor daude. Amaitu duzu aurtengo kirol denboraldia?

I.L. : Bukatu da. Aurredenboraldiari iraila hasieran ekingo diot. Baina probak azarora arte ez dira hasiko.

Atletismo barruan, mota ezberdinetako probak daude. Zeinetan sentitzen zara erosoago?

I.L. : Aurten, oraindik kadete mailakoa ez naizenez, ehun metro egin beharrean laurogei egiten ditut. Laurogei metroko probetan aritzen naiz ondoen.

Zer moduzko maila dago zeure adinekoen artean?

I.L. : Denbora markak, bataz beste, nire adin tartean daudenenak hobetu izan ditut.

Zeure adin inguruko urnietarrik arituko da atletismoan?

I.L. : Beste kiroletan jende asko dabil, atletismoan nabarmendu daitezkeenak eta egiten ari diren kirolean onak ez direnak. Baina, hala ere, aukeratutako kirol jardueran jarraitzen dute.


Urriaren 20-22ko kirol agenda

Nafarroako Kirol Jolasetako talde batzuk hasiko dira

Asteburu honetan kirol jardunaldi berri bat jokatuko dute eskualdeko kirol taldeek. Nafarroako Kirol Jolasetan aritu behar diren eskubaloi, futbol eta saskibaloi talde batzuentzat denboraldiko lehenbiziko jardunaldia izanen da. Hauek izanen dira asteburuko partidak

FUTBOLA

Nafarroako Preferenten

Aurrera – Cantolagua, larunbat arratsaldeko 4:45etan Arkiskilen

Nafarroako Erregionaleko lehen mailan

Castillo de Tiebas – Baztan, larunbat arratsaldeko 4etan Tiebasen

Nafarroako Ubibertsitate Publikoa – Doneztebe, larunbat arratsaldeko 4etan NUPen

Gipuzkoako Erregionaleko lehen mailan

Beti Gazte – Pasajes, igande arratsaldeko 5etan Mastegin

Lengokoak - Gure Txokoa, larunbat arratsaldeko 3:30ean Donostiako Cesar Benito zelaian

Gipuzkoako Emakumeen Ligan

Vasconia - Beti Gazte, igande arratsaldeko 6etan Donostiako Martutenen

Gipuzkoako jubenilen Ohorezko mailan

Beti Gazte – Santo Tomas Lizeoa, larunbat arratsaldeko 4:30ean Mastegin

Gipuzkoako jubenilen lehen mailan

Hondarribia B – Gure Txokoa, larunbat goizeko 11etan Ondartzan

Gipuzkoako kadeteen lehen mailan

Allerru – Beti Gazte, larunbat goizeko 12:30ean Lezoko Plazetan

Gure Txokoa – Hondarribia B, larunbat arratsaldeko 4:30ean Matzadan

Gipuzkoako infantilen lehen mailan

Gure Txokoa – Mariño, larunbat goizeko 11etan Matzadan

Nafarroako infantilen lehen mailan

Beti Gazte – Doneztebe, derbia Mastegin larunbat goizeko 11:30ean

Baztan – Paz de Ziganda, larunbat goizeko 11:30ean Lekarozko Institutuan

Nesken Futbol-7 txapelketan, Nafarroako Kirol Jolasetan

Lagunak – Beti Gazte, larunbat goizeko 11:15ean Larrabiden

ARETO-FUTBOLA

Gipuzkoako bigarren mailan

Caf Bar Tribuna Norte - Gure Txokoa, ortziral gaueko 10etan Donostiako Mons kiroldegian

ESKUBALOIA

Emakumeen lehen maila nazionalean atsedenaldia Magna-BKT taldeak Ohorezko Mailako Itxakoren kontra adiskidantzako partida jokatuko du ortziral arratseko 19:30ean Elizondoko kiroldegian.

Gizonezkoen bigarren maila nazionalean

Cantolagua – Erreka, Zangotzan larunbat arratsaldeko 7:30ean

Kadete neskak

Erreka – Loyola A, Donezteben larunbat goizeko 10etan

Kadete mutikoak

Erreka – La Merced, Iruñan, larunbat goizeko 10etan

Alebin neskak

Erreka – Malkaitz, Donezteben larunbat goizeko 11etan

Neska infantilak

Erreka atsedenaldia

SASKIBALOIA

Kadete neskak, 2. Mailan

Navarro Villoslada A – Toki-Ona Bortziriak, larunbata 11:15ean Iruñeko Larrabide kiroldegian

Preinfantil neskak

San Cernin A – Toki-Ona Bortziriak, larunbat goizeko 11:15ean Iruñeko San Cernin kiroldegian


Udaltzain bat eta auzokide bat ospitaleratu dituzte Durangon, sute baten ondorioz

Sutea 14:00ak aldera piztu da, Durangoko Untzillatx kaleko etxebizitza batean.

Pertsona bat eta udaltzain bat ospitaleratu behar izan dituzte Durangoko etxebizitza bateko sute baten ondorioz, lehena erredurengatik eta bigarrena kea arnasteagatik.

Udaltzaingoaren arabera, sutea 14:00ak aldera piztu da, Durangoko (Bizkaia) Untzillatx kaleko etxebizitza batean.

Suak bigarren mailako erredurak eragin dizkio etxebizitzako auzokide bati. Ondorioz, ospitalera eraman behar izan dute, baita udaltzain bat ere kea arnasteagatik.

Sutea piztu den etxebizitza eta ondoko beste batzuk hustu egin behar izan dituzte. Hala ere, jendea berriz itzuli ahal izan da etxeetara.


Kaleratzeak Stop-ek salatu du iaz baino kaleratze gehiago dagoela martxan

"Komunikabideetan agertu ez arren, iazko epe berean baino %19 kaleratze gehiago dago martxan aurten", taldeko kide den Salvador Gonzalezek azaltzen duenez. Hura eta EAEko Kaleratzeak Stop plataformako ordezkariak Arrasaten batzartu ziren zapatuan.


Kantujira egingo dute Asteasun urriaren 24ean

Urriak 24,larunbata, urteko kantujira egingo dute Asteasun. 12.00etan herriko elkartean bilduko dira eta aurreko urteetan bezala , mokadu bat ondoren abiatuko dira kantari.

Bazkaria Santamañako elkartean ospatuko dute eta bazkalostean ere kantuan aritzeko aukera izango dute parte hartzaileek.


Argindar hornikuntza gaur erabat konponduko duela agindu du Iberdrolak

Elur ekaitzak sortutako matxuren ondorioz, argindar gabe izan dira egunotan herritar ugari Bizkaian eta Gipuzkoako eremu batzuetan. Larunbatean jo zuen goia arazoak, 50.000 baitziren argindar gabe ziren herritarrak. Gaur gauerako arazo horiek guztiak konponduko dituela agindu du Iberdrolak, eta argindar hornikuntza erabatekoa izango dela. Hala ere, eguerdian 400 bezerok argindarrik gabe jarraitzen zuten Bizkaian.

Gernika-Lumo, Fruiz eta Mungia inguruan zeuden eguerdian argindar horniketarako arazo handienak.

Iberdrolako iturrien arabera, ahalegin berezia egiten ari dira arazo horiek guztiak konpontzeko: besteak beste, elurraren ondorioz sortutako larrialdia dela-eta, matxurak konpontzeko beste ehun lagun kontratatu dituztela agertu du. Halaber, barkamena eskatu die Iberdrolak kaltetutako herritar guztiei.

Nolanahi ere, herritar askok Iberdrolaren aurkako kexuak aurkezteko asmoa azaldu dute.


Aritz Badiola eta Jokin Maiz sarituak izan dira EHUko Udaberriko Matematika Lehiaketan

Bi azpeitiarrek ostiralean jaso zituzten sariak EHUren Bizkaiko campuseko Zientzia eta Teknologia Fakultatean. Guztira, 437 ikaslek hartu zuten parte lehiaketan.

Joan den ostiralean, maiatzaren 12an, Euskal Herriko Unibertsitateak urtero antolatzen duen Udaberriko Matematika Lehiaketako sariak banatu zituzten. Bertan, Iraurgi Ikastetxeko LH 4ko Jokin Maiz eta LH 6ko Aritz Badiola sarituak izan ziren. Badiolak hirugarren saria lortu zuen, eta Maizek, berriz, laugarrena.

Hirugarren urtez antolatu du Euskal Herriko Unibertsitateak Udaberriko Matematika lehiaketa, eta guztira, Lehen Hezkuntzako, Bigarren Hezkuntzako eta Batxilergoko 437 ikaslek hartu dute parte. Bigarren fasera 51 ikastetxe sailkatu ziren, eta Iraurgi Ikastetxeko bi ikasleek finalera sailkatzea lortu zuten. Azkenean, bi azpeitiarrak saria eskutan bueltatu ziren herrira.


Aurtengo Baztan Errekako laxoa txapelketa Doneztebeko A taldeak irabazi du.

Baztan Errekako XXVII. Laxoa txapelketaren finala joan den igandean jokatu zen Oizko plazan. Txapelketa osoan partidurik ez zutelako galdu, Doneztebe A taldekoak, Felipe Ganboa, Luis Miguel Apezetxea, Patxiku Ganboa eta Jose Maria Anzizar faborito argiak ziren, baina aurkariek Irurita B taldekoek, Jon Azkarate, Joseba Urtasun, Xabier Ripa eta Jesus Etxenike, ordu arte maila ona erakutsi zuten eta ezustekoa gertatzen ahal zen. Zoritxarrez Baztandarrentzat ez zen hala izan. Malerrekakoak partiduan berehala sartu ziren eta 7 jokotako aldea atera zuten, 7 eta 0 aitzinean jarri ziren. Orduan Iruritarrek burua altxatu zuten eta lehen jokoa eskuratu zuten. Hala ere Doneztebekoek gogor eutsi zuten eta ondoko tantoa beraiena izan zen. Malerrekarrei joko bat bertzerik ez zitzaiela falta Iruritarrek bigarren joko bat eskuratu ahal izan zuten. Markagailuan 8 eta 2 zihoazen. Azkenik Doneztebekoek partidua bukatzeko zuten bigarren aukera ez zuten alferrik galdu. Ordu bat pasata iraun zuen partiduan 9 eta 2 nagusitu ziren. Aurtengoarekin Doneztebek lortzen duen hamaseigarren txapela da. Finalean erakutsitako mailari esker taldeko laurdena, Jose Maria Anzizar, partiduko jokalari onena izendatu zuten.

Bertzalde bezperan, hirugarren posturako finala jokatu zen Arraioz eta Irurita A taldeen artean, azken hauek nagusitu ziren.


Oporretan ere, Alabortza garbitzeari eutsiko diote Mater Museoan

Artxibo irudia. Hilero bezala, Alabortzako senadia garbitzeko deia egin du Mater Museoak.

Urte berriarekin batera merezitako oporrak hartu dituzte Mater Museo Ekoaktiboko kideek. Jende gehienak oporrak dituenean, egiten dute haiek lan gehien, eta urtarrila eta otsailean hartzen dute atseden. Ekintzailetzak eta ingurumenaren zaintzak ez dute etenik Mater Museoan, hileroko garbiketa hitzorduari eutsiko diote eta.

Hilero bezala, Alabortzako senadia auzolanean garbitzeko deia luzatu diete herritarrei igande honetarako (hilak 26). Prozesua, betiko berdina izango da; kalan bertan batuko dira, zaborra bildu eta sailkatzeko. Ekintza 11:00etatik 13:00etara egingo da. Interesdunek posta elektronikoz eman dezakete izena, edota telefonoz, 619814225 zenbakira deituz.


'Europaren errespetua duen Alemania sendoa'ren alde egin du Merkelek

Hauteskundeetako programaz ia ez du ezer esan, baina izandako arrakasten errepasoa egin du. "Politikak ez du enplegurik sortzen", azpimarratu du.

Angela Merkel Alemaniako kantziler eta hautagaiak boza eskatu du hurrengo lau urteetan "agintaldi sendoa" izan eta "Alemania sendo jarraitzeko, Europaren errespetua izaten jarraitzeko eta mundu mailan Alemaniaren interesen alde egin ahal izateko".

Alemaniako hauteskundeetako kanpainako azken mitin handian, Merkelek azken urteetako bere arrakasten errepasoa egin eta Europaren aldeko apustua berretsi du. Hala ere, Europako Batasuneko herrialdeekiko elkartasunak "baldintzak" dituela azpimarratu du.

Egungo kantzilerrak adierazi duenez, krisia ez da oraindik gainditu, eta ezinbestekotzat jo du euroan sartuta dauden herrialdeek Alemaniak bere garaian egindako erreformak egitea.

"Politikak ez du lanposturik sortzen"

Merkelek gutxitan aipatu du hauteskunde progrema, baina azken urteetako arrakasten zerrendari errepasoa eman dio: langabezi baxua, okupazio altua eta aurrekontuen egonkortasuna. Horrekin, sozialdemokraten oposizioak egindako promesei erantzun die.

"Politikak ez du lanposturik sortzen", azpimarratu du, "helburua enpresariek enplegua sortzeko testuingurua sortzea da".


Hogei lagun hil dira Iraken, kafetegi batean izandako atentatu bikoitzean

Irakeko Poliziak jakinarazi duenez, 30 dira zaurituak.

Hogei lagun hil dira gaur Irak iparraldean, Sinyar hirian, bi suizidak gorputzean zeramatzaten bonbak kafetegi batean lehertarazi ondoren. Zauritutako lagunak 30 dira, Irakeko Poliziak jakinarazi duenez.

Ekaina bukaeratik 200 irakiar hil dira atentatu ezberdinetan.


Osasun zentro berria inauguratu dute Ezkion

Astelehenetik bizilagunei irekiko dizkiete aurrera Ezkioko zentro berriaren ateak. Errekabarrena kalean inauguratu dute gaur zentro berria. Aspalditik datorren proiektua dela esan du Joseba Etxezarreta Ezkioko alkateak ondoan Gorka Sasieta Itsasoko Udalaren burua zuela. Orain Ezkio eta Itsaso bereizita egon arren, osasun zentro berriak bi herrietako eta Gabiriako bizilagunak artatuko ditu betidanik Ezkion kokatutako zentroak egin duen bezalaxa. Aurreko azpiegiturak zaharkituta zeudela eta instalazio berrien beharra zegoela esan du inaugurazioan Etxezarretak. Ezkio eta Itsasok finantzatutako zentroa da, 160.000 euroko kostua izan du.

Maiatzean lanak amaituta zeuden arren, hornitzen eta azken ukituak eman dizkiote azken hilabeteotan. Bizilagunak artatuko dituen medikua Xabier Epaizabal da, hilabete da bertan lanean hasi zela; beasaindarra da izatez baina Ordizian bizi da. Epaizabalekin batera Amaiur Muñoa erizainak hartuko ditu zentrora doazenak; Muñoa ere goierritarra da, idiazabaldarra da Lazkaon bizi den arren.

Bizilagunak elkartu ditu inaugurazioak eta aurreko osasun zentroan baino toki gehiago izango dutela azpimarratu dute, baita itxarongelak ere elkartzeko aukera emango diela, “orain arte osasun zentroko itxaron gelan elkartzen ginenean, hain txikia zen ezen hitz egiten hasten baginen erizainak isiltzeko eskatzen zigula”. Beste bizilagun batek zentro berrian “galdu” egingo direla esan du txantxetan.

Zentroak mediku gela, erizain gela, odola ateratzeko gela, bilera gela txiki bat, komunak eta itxaron gela ditu.


Klimaren berotzea aurrera

Datozen egunotan 2015eko uda amaituko da. Datu historikoak dauzkagunetik, aurtengo uda inoizko beroena izan da ipar hemisferioan, eta azken hamarkadetan ikusi den tenperaturen goranzko joera berriz bete da. Beroena eta lehorrena izan da leku askotan, eta marka asko gainditu dira, esaterako, Iberiar penintsulako leku askotan. Datuak biltzen hasi zirenetik, beroaldi luzeena eta beroena gertatu da aurten penintsulan. Antzekoa gertatu da Europa, Asia eta Ipar Ameriketako hainbat tokitan. Uda ez ezik, urtearen lehenengo sei hilabeteak ere beroenak izan dira ipar hemisferioan.

Eta beroarekin batera, lehorte gogor eta iraunkorrak etorri dira. Esaterako, Kalifornian lehorteak uraren eskasia ekarri du. Horri aurre egiteko, lur azpiko akuiferoetatik ur kopuru handia ari dira ateratzen, urtegi asko husten ari baitira. Ondorioz, lur azpiko uraren maila jaisten ari da, eta horrekin batera, lurrazalaren altitudea. Esaterako, San Joaquin eta Sacramento haranetako leku batzuetan azken hilabeteotan lurrazala bera hilabetean lau bat zentimetro ari da jaisten, eta dagoeneko 30 zentimetro baino gehiago jaitsi da guztira lehortea lehengo urtean hasi zenetik. Euri aroa hasi eta lur azpiko egitura tektonikoetara ura itzultzen denean, lurrikarak abia daitezke uraren lubrifikazioagatik.

Calgaryko Unibertsitateko ikertzaileek aurtengo udan Kanadako Artikoko Ellesmere irlaren iparraldean behin betiko iturri bat aurkitu berri dute, inoiz aurkitutako latitude altuenekoa. Iturri hori basamortu polarrean dago, eta urtzen ari diren izotzetatik omen dator. Klimaren berotzea gero eta azkarrago gertatzen ari da. Ondorio latzenak oraindik etortzeko omen daude, baina bitartean betiko inertzia kutsatzailearekin segitzen dugu itsuki.


Egibarrek esan du 'harrituta' dagoela EBk Araban duen jarrerarekin

EAJren GBBko presidentearen aburuz, negoziazio horiek ez dira "programaren logikaren" ingurukoak, hori izan balitz, "egoera ebatzi egongo litzateke, txarrerako edo onerako", esan du.

EAJk Arabako Foru Aldundiaren boterea lortzeko EBk giltza du, astelehen honetan hautagai propioa aurkeztu ostean. Horren harian, Joseba Egibar EAJren GBBko presidenteak bere "harridura" agertu du Ezker Batuak Araban izandako jarreragatik.

Egibarren arabera, negoziazio horiek ez dira "programaren logikaren" ingurukoak, hori izango balitz, "egoera konponduta egon beharko litzatekeelako, txarrerako edo onerako". Zentzu honetan, EAJ eta EB gobernua partekatu dute eta ondorioz, dagoeneko elkar ezagutzen dira eta jakin badakite "zehazki" noraino heltzen diren "programako kointzidentziak".

Radio Euskadin eskainitako elkarrizketan Egibarrek azaldu duenez, "aldez aurretik suposatzen genuen ulermen esparru batera heltzeko esfortsuak egiten ari da EAJ". "Baina publikoki egindako adierazpenek ez gaituzte norabide berean eramaten", zehaztu du.

Askok uste dute Xabier Agirre jeltzalea ahaldun nagusia izango dela eta horren aurrean Egibarrek adierazi du "EAJko kideak ere nahasten dituen era batean" egiten ari direla gauzak. "Negoziazio batean, kointzidentziak eta desadostasunak ebatzi behar dira eta EBko kide batek esan duen bezala, ezinezkoa bada, azkenik ez da elkar ulertzeko aukerarik egongo", gaineratu du.

Bestalde, EAJren barne hauteskundeez galdetuta, Joseba Egibarrek edierazi du ez dela EBBrako hauteskundeetarako hautagai izango. Orain lau urte lortutako barne adostasunak "funtzionatu du eta ez dago aldatu beharrik" esan du.

Ezker Batua

Bestalde, Kontxi Bilbao EBko bozeramaileak gaur azaldu duenez, Xabier Agirre hautagai jeltzalearen inbestidura babesteko negoziaketak "geldirik" daude, baina oraindik akordio batera heltzeko "egun eta erdi" dagoela gogorarazi du.

Gasteizen emandako prentsaurrekoan, EAJrekin duten negoziaketaren egungo egoera ikusita, EBko batzarkideek Nerea Galvez Ezker Batuako hautagaia babestuko dutela azaldu du Bilbaok. Horrek Javier De Andres PPko hautagaiaren inbestidura erraztuko luke.

EBk EAJren hautagaia babesteko, Aldundiak "ezkerrerantz norabidea guztiz aldatu" behar duela adierazi du Bilbaok, ondarearen gaineko zerga berreskuratuz eta Arabako Batzar Nagusietako hauteskundeen legea erreformatuz.


Jongi Knowledge: Zer da pikuak?

Jongik pikuak sukaldatzeko zenbait gomendio eman dizkigu gaur.

Jon Gotzonek pikuen inguruan hitz egin digu gaur. Ezaugarriak deskribatu ditu.


Bizkaidendakek norberaren babeserako ekipamenduak erosteko erraztasunak eskatu ditu

"Oinarrizko sektorea izan arren", euren lana egiteko "zailtasun handiak" dituztela salatu dute, babes faltagatik.

Bizkaidendak Bizkaiko merkatarien elkarteen federazioak administrazioari eskatu dio janari-dendei norberaren babeserako ekipamenduak erosteko erraztasunak ematea, COVID-19aren pandemian "oinarrizko zerbitzua" ematen jarraitzen dutelako.

Komunikatu batean bidez adierazi dutenez, ekipamenduak lortzeko "zenbait saiakera formal" egin dituzte, baina Jaurlaritzako Osasun Sailak "ez du ezer zehaztu oinarrizko zerbitzuak ematen dituzten dendetako langileek behar dituzten norberaren babeserako ekipamenduen inguruan".

“Ekipamendu horiek prebentzioa eta osasuna bermatze dute, bezeroentzat eta langileentzat. Hala ere, ekipamendu horiek ez dira dendetako langileen eskuetara iritsi, enpresek eta autonomoek euren kabuz eta krisiaren aurretik erositako babesak kendura”, deitoratu dute.

Azaldu dutenez, alarma egoera hasi zenetik, eta hiru idatzi formal eta zenbait aldiz, eta bideokonferentzia bidez, Jaurlaritzari eskatu diote ekipamendu horiek erosteko mekanismoak abian jartzeko, batez ere “interbenitutako merkatua” dela kontuan izanda.

"Zailtasun handiak"

Bizkaidendakeko arduradunek azaldu dutenez, proposamen horri Jaurlaritzak martxoaren 18an erantzun zieten, elikadura- sektorea "lehenengoetarikoa izango zen norberaren babeserako ekipamenenduak jasotzeko orduan". Hala ere, "22 egun geroago, ez dugu ekipamendurik jaso eta ez da ekipamendu horiek lortzeko prozedurarik martxan jarri".

Egoera horren aurrean, federazioak deitoratu egin du "oinarrizko sektorea izan arren, zailtasun handiak izatea distribuzio lanak egiteko orduan, babeserako baliabideen faltagatik".


Dirulaguntzen eta neurri berezien gaineko informazioa

Debegesak, Debabarreneko Garapen Ekonomikorako Elkarteak azken egunotan argitaratu diren laguntzen zerrenda osatu du. Autonomoei eta enpresei zuzendutako dirulaguntzak eta neurri bereziak dira. Eusko Jaurlaritzak, foru aldundiek, SPRIk, Euskadiko parke teknologikoek, hainbat entitate bankariok zein Espainiako Gobernuak iragarritako neurriak dira.

Debegesak taula batean jaso ditu hainbat erakundek gaurdaino iragarri dituzten dirulaguntzak eta bestelako neurri bereziak - moratoriak, zergen ordainketak atzeratzea, ERTEei buruzko informazioa, bono teknologikoak…-. Jakinarazpen bakoitzaren gaineko lotura eman dute, eta haietan klikatuta jaso daitezke xehetasun guztiak.

Bertara jotzeko, sakatu edo klikatu hemen.


Sozialistek eta eskuinak koalizioa egingo dutela dio Ezker Anitzak

Sozialistek eta kontserbadoreek boterea euren artean banatuko dutela salatu du koalizio ezkertiarrak.

Ezker Anitza-Iratzarrik salatu egin du Europako hauteskundeen ostean sozialistek eta kontserbadoreek Europako Batzordeko karguak euren artean banatuko dituztela.

Koalizio ezkertiarrak ekitaldia egin du Donostia, Altza auzoan, eta, bertan, balizko koalizio horren berri Angela Merkel Alemaniako kantzilerrak berak eman duela aipatu du Iñigo Martinez Zaton hautagaiak.

"Betidanik esan dugu horrelako zerbait gertatuko dela", ziurtatu du hautagaiak, eta, horregatik, Ezker Anitza-Iratzarriren alde bozkatzeko deia egin du.

"Europan eta Espainiako Estatuan nagusi diren bi alderdiek ordezkatzen duten botere kontserbadoreari aurre egingo dion kontraboterea eraiki behar dugu, ezin dugu onartu langileei bizkarra emanez eta finantza botereen mesedetan gobernatzen jarrai dezaten", azpimarratu du.

Bestalde, Martinezek Josu Bergara Sestaoko alkatearen hitzak hizpide hartu eta errefusatu egin ditu.

"Gaur dimisiorik ematen ez badu, orduan EAJri galdetu behar zaio bere kideen artean ekintza eta komentario arrazistak baimentzen jarraituko duen", esan du.

"Guk nahi dugun Europan jarrera horiek ez dute lekurik. Guztiontzako Europa eta Sestao nahi ditugu, politika publiko barne hartzaileak eta bizi baldintzak duinak posible eginez guztiok lekua izan dezagun. Ez dugu onartuko langileak zatitu eta arrazakeria bultzatzearen estrategia zahar hori", adierazi du Martinezek.


“Txakurrarekin garatzen den harremana bueltan jasotzen dugu txapelketetan”

JOSEBA GARCIA URKIJO (Laudio, 1984) Bikejoring izeneko kirola praktikatzen du bere txakurrekin. Bosgarren postua erdietsi du Espainiako Kopan, eta Munduko Txapelketan lehiatzea du amets.

Betidanik ibili zara txirrindularitzan, baina nola amaitu duzu txakurkrosean?

Nik beti izan ditut txakurrak. Egun batean nire lagun batekin hitz egiten egon nintzen, Jose Felipe Larrazabalekin hain zuzen. Berak kirol horren modalitate bat praktikatzen zuen, eta orduan nire buruari galetu nion: “Zergatik ez dut etxeko txakurrekin probatzen?”.

Horrela hasi nintzen eta asko gustatu zitzaidan. Orain bizikleta modalitatean aritzen naiz eta oso gogoko dut.

Jende gehienak ez du txakurkrosa zer den jakingo. Zertan datza kirol hori?

Mushing-a praktikatzen dut nik, eta hainbat kategoria barnebiltzen ditu kirol horrek. Txakurkrosa horietako bat da, egiteko errazena.

Txakurrak zurekin batera egiten du korrika. Bikejoring modalitatean aritzen naiz ni, baina badaude beste batzuk: patinen gainekoa, car handietan txakur askorekin praktikatzen dena, elur gainekoa, lurrekoa...

Txakurraren erritmora joatean datza, beraz, kirol hau.

Hori da. Helburua beti da txakurra izatea zutaz tiratzen duena. Baina nire modalitatean azkartasuna lortzea da xede nagusia. Gauzak hala, txakurrarekin beti lotuta zoazen arren, beti ez dago tentsioa sokan. Egiten den esfortzuan oreka bilatu behar duzu beti.

"Bosgarren postuan goaz Espainiako Kopan, podiuma lehiatzetik oso gertu"

Nolakoa da txakurraren eta txirrindulariaren arteko harreman hori?

Txikitarik garatu behar duzu harremana txakurrarekin. Ordu asko ematen ditugu entrenatzen eta lanean. Beraiekin lan egitea eta korrika egitea dute gustuko. Eurak beti datoz niregana, ni banoa nigana datoz... harreman berezia garatzen da.

Lehiaketetan parte hartzen ari zarete.

Bosgarren postuan goaz Espainiako Kopan, podiuma lehiatzetik oso gertu. Proba bakarra geratzen da, Burgosen hemendik hilabete batera jokatuko dena.

Espainiako Kopan nago bertako sailkapeneko lehen bosten artean egon behar duzulako Europako eta Munduko Txapelketetara joateko. Munduko Txapelketa bat jokatzea da nire ametsa, hoberenekin lehiatzeko. Orain oso txakur ona daukat eta uste dut ondo egin ahalko genukeela.

"Koordinazioa da funtsezkoa nire modalitatean. 40 kilometroko abiaduran joan zaitezke, eta txakurra eskumara badoa eta zu ezkerrera kolpea izugarria izango da"

Nolakoak dira entrenamenduak?

Egunaren araberakoak. Pertsonek egiten dituzten ariketen tankerakoak egiten dituzte txakurrek: serie luzeak, motzak... baina niri entrenamendua baino garrantzitsuagoa iruditzen zait horren ostean dagoen oparia. Guk badugu jostailu bat. Aldapa gora doazen serie batzuk egin ditzakegu, adibidez; baina gero beti jolasten dugu. Modu horretan, txakurrak beti nahi du gehiago aritu.

Beste pertsona baten laguntza ere behar izaten dugu, biraketak nola egin irakasteko, adibidez. Eskumara edo ezkerrera nola joan irakatsi behar zaie.

Jose Felipe Larrazabalek motibatuta hasi zinen bikejoring-a praktikatzen. Eskualdean badago kirol hau praktikatzen duen beste pertsonarik?

Pixkanaka zabaltzen ari den kirola da hau. Nire modalitatean 50-60 pertsona aritzen gara Espainiako Kopan. 250 pertsona daude guztira, gehienak txakurkrosean, hori baita modalitate errazena, kakotxen artean, ez duzulako bizikleta edo patinik izan behar.

Zer da garrantzitsuena kirol hau praktikatzerako orduan?

Koordinazioa da funtsezkoa nire modalitatean. 40 kilometroko abiaduran joan zaitezke, eta txakurra eskumara badoa eta zu ezkerrera kolpea izugarria izango da. Txakurkrosean errazagoa da hori egitea, motelago zoazelako.

Txapelketak neguan egiten dira, hotza egin behar du. Txakurrek bestela ezin dute korrika egin. 16 gradu baino gehiago egiten badu ez dugu entrenatzen, paseo bat ematera mugatzen gara. Txakurrek ez dute izerdirik botatzen, eta mingaina baliatu behar dute tenperatura erregulatzeko.

Elikadura ere garrantzitsua da. Guk braf izeneko elikadura ematen diegu. Gordinik dagoen janaria da, oso aspaldikoa. Pentsuak ekiditen saiatzen gara.

Guztia da garrantzitsua. Entrenamenduari garrantzia ematen diot, baina ez horrenbeste. Txakurrarekin garatzen duzun harremana bueltan jasotzen duzu txapelketetan.


Zarauzko Plasticos Urteta enpresako langileek lanuzteak hasi dituzte hitzarmen propio baten alde

Zarauzko Plasticos Urteta lantegiko langileak gaur elkarretaratuta. (Aritz Mutiozabal/ Hitza)

Maiatzaren 17an hasi zituzten mobilizazioak Zarauzko Plasticos Urteta enpresako langileek; ordubetez eten zuten lan jarduna orduan. Gaur, berriz, lau orduko lanuztea eta elkarretaratzea egin dituzte. Iazko azarotik lan hitzarmen propioa ari dira negoziatzen enpresa eta beharginak, baina ez dute adostasunik lortzen. “Kimikako lan hitzarmen estatala dagokie berez, baina hori oso eskasa da. Horregatik, hobekuntza batzuk eskatzen ditugu enpresaren beraren jarduna kontuan hartuta. Hobekuntzak soldatetan, baldintzetan, bajetan… eskatzen ditugu”, azaldu du Zigor Gazpio Urola Kostako ELAko enpresa txikietako arduradunak.

Duela bi astetik negoziazioak geldirik daude, eta enpresak azkena egindako proposamena ez dela nahikoa uste dute beharginek. Horregatik, mobilizazioak hasi dituzte. Sindikatuko ordezkariaren arabera, orain dela bi aste aurkeztu zien azken proposamena enpresak beharginei: “Proposamen hori ez dela nahikoa iritzi dio langile taldeak, eta, bestelakorik ezean, mobilizazioak hastea erabaki dute beharginek. Enpresaren aldetik negoziazioak aurrerapenik ez du momentu honetan”.

Gaur, asteazkena, lau orduko lanuztea egin dute Plasticos Urteta enpresako langileek. Eta, enpresaren aldetik proposamen hobeagorik ez bada, datorren asteazkenean (maiatzak 31) egun osoko greba egitea aurreikusita dute.


Orrazkera

Gertuko lagun batek Madrilgo alkatea orrazteko egokiera izan zuen behin; oso oker ez baldin banago, oraindik ere Espainiako Gobernuko presidentearen emaztearen kargua zuenean, gehienez ere zinegotziarena. Haren arabera, emakume hura kardatu hutsa da, besterik ez. Ilea bustita, burusoila ematen du. «Lau piru ditu, lau! Sinets egidazu: Gollum da!».

Pittin bat gehiegizka ari dela onarturik ere, ez zait irudi txarra begitantzen ile harrotuarena politikan maiz gertatzen diren bestelako harrotze estetiko edo etikoen metaforatzat. Dudarik ez dago orrazkera dela politikariek beren lanaren irudi laburtu eta bateratua emateko baliatzen duten tresna. Horregatik, gutxitan aldatzen dute, koherentziaren eta irmotasunaren ikur. Hor dugu, zer dakit nik, Margaret Tatcher bat.

Egunotan zeresan handia eman du Ipar Koreako liderraren orrazkera berriak. Horrelako gauzak arinkeriatzat dituztenek ezikusia eginen zioten, baina nabarmena da zerbait adierazi nahi digula —akaso ez zehazki gu bioi—. Diferentzia kulturalek gaizki ulertzera eraman gaitzaketen arren, niri Mao Zedongen ilezko koroa ekarri dit gogora.

Ileak, degradé-rik gabe, ihes egin dio buruaren tontorrera, goitik jarritako kasket edo diadema bailitzan. Orrazkera boterea da.


Fermiñene eta Arizmendi-Eneko hezetasun arazoak konpondu dituzte

Fermiñene eta Arizmendi-Enea etxeetan obrak egiten aritu dira uda honetan. Hezetasunak arazoak sortu ditu bi eraikin erreferentzial horietan. Fermiñeneko teilatua aldatu dute, eta txapazko bat jarri dute. Izkinak berritu dituzte baita ere, uraren hoditeria aldatzeko.

Udalaren esanetan, lan horiekin hezetasun arazoak konponduko dira. Gainera, Fermiñene etxea margotzeko aukera baliatu dute. 30.196,94 euroko inbertsioa izan da.


‘Zertarako hegoak’ ikusteko sarrerak dauzkagu

Zertarako Hegoak antzezlana taularatuko dute ostiralean Aita Marin (22:00etan). Baleikeko bazkideen artean hiru lagunentzako bina sarrera dauzkagu zozkatzeko. Berria egunkariaren 10. urteurrenaren harira sortu zen Zertarako hegoak 2013ko udaberrian. Egoera absurdu batetik abiatzen da “Zertarako hegoak” antzezlana. Aurkikuntza harrigarri baten berri eman du egunkariak: pertsona normal orok ditu super botereak. Aurkikuntza honek arazo bakarra du: ezertarako balio ez duten super botereak dira topatu dituztenak. Jende guztia hasi da bere super boterearen bila, haien artean Mirentxu: zer egin hegan egiteko balio ez duten hegoekin? Pertsona bakoitzak bere inguruan eragiteko duen botereaz mintzo da Zertarako hegoak antzezlana. Ezertarako balio ez duten gauzen garrantziaz. Batzuetan ni izan arren, beste batzuetan gu izateko dugun beharraz. Sarreren zozketan parte hartzeko, bidali mezua aldizkaria@baleike.com helbidera, zure datuekin.


Sute batek Izarrako eskola zaharra kiskali du, Araban

Ikastetxe izandako erakinaren zati bat erabat kiskalita geratu da ondorioz. Oraindik ez dago argi zerk eragin zuen atzoko sutea baina nahita piztutakoa ote den ikertzen ari dira suhiltzaileak.

Sua atzo arratsaldeko 18:00ak aldera piztu zen Izarran, ikastetxe izandako eraikin batean. Bizilagunek kea ikusi zuten eta suhiltzaileei deitu zieten berehala. Bi ordu eta erdi behar izan zituzten garrak erabat itzaltzeko.

Garrek eraikinaren erdialdea eta haurren gunea zena erabat kiskali dute. Suak indar handia hartu zuen, baina ez da zauriturik izan, izan ere, eskola abandonatuta dago.

Gaur egun Alaves futbol taldearen jabetzakoa da eraikina. Suhiltzaile talde bat guardian egon da gau osoan sua berriro piztu ez dadin. Oraindik ez dago argi sua zerk eragin duen baina litekeena da nahita piztutakoa izatea.


Erraustegiaz erabakitzeko, herritarrentzat hitza eskatu dute ehunka lagunek Donostian

Abuztock jaialdian, GuraSOS plataformak Gipuzkoako Foru Aldundiari galdegin dio har dezala kontuan mintzaide gisa. Esparru ugaritako herritarrak elkartu dira Gladys Enean.

Zubietako (Gipuzkoa) errauste plantaren egitasmoan eztabaida zabaltzea eta herritarrek hitza izatea. Hori izan dute aldarri Abuztock jaialdian, Donostiako Gladys Enea parkean. 18:00etatik aurrera, ehunka lagun elkartu dira, Osasuna lehenbizi. Guk erabakitzen dugu, entzungo gaituzte lelopean, GuraSOS plataformak antolatutako ekitaldietan parte hartzeko.

Musika eta hitzaldi txikiak izan dira: Garbiñe Biurrun epaileak, Joxanton Artze poetak, Jakoba Errekondo paisajistak eta Bide Ertzean eta Petti musikariek parte hartu zuten, besteak beste. Herritarrek informazio eskubidea dutela gogorarazi du Biurrunek: "Eztabaida guneak zabaldu eta eztabaida garrantzitsuena gure esku utzi. Eta, horretarako, harreman estua eta zintzoa izan behar da erakundeen eta herritarren artean. Hori ez da gertatzen ari errauste plantarekin, eta ez dakit non dagoen arazoa parte-hartze prozesu bat ez irekitzeko".

Joxe Mari Izeta GuraSOSeko kideak ere prozesu parte hartzaile bat eskatu du: "Mobilizatzeko unea da. Herritarren ahotsa irmoa bada, prozesu parte hartzailea egin egingo da. Pilota gure teilatuan dago". Gipuzkoa "hondakinen gatazka" izatetik "gatazka demokratiko bat" izatera igaro dela adierazi du.


Iñigo Ibarburuk zilarra lortu du Cadizen, juniorren Espainiako Neguko Txapelketan

Otsailaren 26tik martxoaren 1era bitartean Iñigo Ibarburu Buruntzaldea IKT taldeko igerilaria Cadiz-en izan da junior mailako Espainiako Neguko Txapelketan parte hartzen. 100 eta 200 tximeletan eta 100, 200 eta 400 libren aritu zen. Iazko txapeldunorde izanik, domina aukera nagusiak 100 tximeletako frogan zituen eta ez zuen hutsik egin. Zilarrezko domina, 56'05eko marka pertsonala eta taldeko errekorra ekarri zituen Cadizetik.

“Orokorrean, proba guztietan, bikain aritu da Iñigo eta pixkanaka estatu mailan bere tokia hartzen ari da, aurrera begira gauza gehiago egin ahal izateko beharrezkoa den pausua betez. Martxoaren bukaeran Espainiako Open Txapelketa absolutua izango du eta bertan bereziki tximeleta estiloko frogetan ahalik eta onena ematen saituko da”, adierazi du Borja Apeztegia Buruntzaldea IKTko entrenatzaileak.


Aurrekontuen politika Madrilen esku uztea egotzi dio ELAk EAJri

Gastu sabaia onartzeak inbertsio publikoei kalte egingo diela ohartarazi du sindikatuak.


II. Errepublikaren 90. urteurrena gogoratu du Pipergorri Kultur Alkarteak

Duela 90 urteko apirilaren 14a gogoratu du Gernika-Lumoko Pipergorri Kultur Alkarteak: “Apirilaren 14a orain eta 90 urte arinago ere egun gogoangarria eta pozgarria da”.

Orain dela bederatzi hamarkada kalera atera zirela errepublikano zaleak gogoratu dute Pipergorrikoek. “Bai udaletxean eta bai kalean momentu beroak bizi izan ziren: gernikarrak kalera atera ziren eta poztasuna nagusitu zen musika eta guzti. Beste alde berri baten hasiera izan zen eguna, eta emozioak ere agerian egon ziren”, kontatu dute elkarteko kideek.

Ordutik 90 urte pasatu diren arren, 1931ko apirilaren 14an landatu ziren sustraiak “bizirik eta ondo errotuta” daudela diote, eta gernikarren memorian gordetako errepublikari buruzko bi momentu aipatu dituzte. Batetik, Juan Carlos Iturri Soroa eta Clemente Lopez-Briñas Muga zinegotzi sozialistak 1937ko udan Bilbon afusilatu zituztela gogorarazi dute, eta bestetik Gernika-Lumon urteetan zehar preso errepublikarrek izandako presentzia azpimarratu dute. Izan ere, udalerriko Gerra-presoen Ospitale militarrean (1938-1940) 269 preso errepublikar hil ziren, eta bonbardaketa eta geroko urteetan ere, Gernika eraikitzen presoen batailloiak egon ziren.

Haien memoria berreskuratzea betebehar “etiko eta soziala” dela diote Pipergorrikoek, “biktimek egiarako, justiziarako eta erreparaziorako duten eskubidearekiko konpromisoa hain zuzen”.

Aurten, pandemia dela eta, ezinezkoa izan dute Gernika-Lumoko Gerra-presoen Ospitale militarrean hildako presoei urteroko omenaldia egitea, baina hori egitean egun hau ere oroituko dutela adierazi dute: “Aurten pandemia dela eta, ezinezkoa da apartekorik egitea, eta 90. urteurren hau gogoan hartuko dugu Gerra-presoen Ospitale militarra zarratu zeneko 80. urteurreneko proiekuaren barruko omenaldia egiterakoan, urritik aurrera”.


Udalak San Juan jaien balorazio positiboa egin du

Atzo amaitu ziren Sanjuanak Cavaldeath pirotekniazko ikuskizunarekin. Udalak jaien inguruko balorazioa egin du, baina zabalago uztailak 2an egingo da Urigainen, 19:00etan.

Udalaren balorazioa:

Aurtengo Sanjuanetan “denok dantzan!” aritu gara

Bost egunez festan murgilduta egon ostean, amaitu dira aurtengo Sanjuan festak.

“Sanjuanetan denok dantzan!” lelopean antolatu genituen aurtengo jaiak, eta zalantzarik gabe, gorputzeko gihar guztiak nekatu artean ibili gara batera eta bestera gorputza astinduz.

Aurtengo Sanjuanetako egitaraua ekintzez betea etorri da, urtero legez; 58 ekintza burutu dira guztira, horietako asko herriko talde eta elkarteek antolatu eta aurrera eraman dituztenak. Partaidetzari dagokionez, berriz, azken urteetan gora doa egunez antolatzen diren ekimenen partaidetza. Aurten gainera eguzkia eta eguraldi ona izan dugu lagun, eta horrek ahalbidetu du andoaindarrak goizean goizetik kalean egotea, antolatutako ekimenez gozatuz. Adin guztietako herritarrak batu dira festara, eta hori oso poztekoa da.

Ez genuke amaitu nahi jaiak aurrera ateratzeko ahalegina eta lana egin duten horiei esker

mezua helarazi gabe: elkarteei, taldeei, herritarrei, eta batez ere, Udaleko langileei, oso

bereziki Kultura saileko langile eta kideei.

Datorren uztailaren 2an, 19:00etan, balorazio sakonagoa egiteko aukera izango dugu Urigain kultur etxean. Herritar guztiak animatu nahi ditugu euren iritzia ematera eta guztion artean, Andoain egitera!


Carlos Vela: 'Reala bizirik dago eta kanporaketa irauli dezakegu'

"Bartzelona mila eratara gailendu daiteke, baina irabazi zuten moduan irabazteak min handiagoa ematen du", esan du aurrelariak.

Carlos Vela Realeko aurrelari mexikarraren arabera, bere taldeak zorte hobea merezi zuen Bartzelonaren aurka, Errege Kopako finalerdietan jokatutako partidan. Verlaren iritziz, Reala "bizirik" dago, eta Bartzelonan jasotako 2 eta 0ekoa iraultzeko aukerekin.

Vela epaileak hartutako bi erabaki eztabaidagarrien inguruan aritu da. Reala jokalari bat gutxiagorekin geratu zen Velari berari egindako penaltia adierazi gabe utzi eta gero. Adierazi izan balu, Javier Mascheranok txartel gorria ikusiko zukeen.

"Bartzelonaren aurka mila eratara galdu daiteke, baina atzokoak min handia ematen du", esan du jokalariak. Gainera, partidetako zenbait momentutan "indartsuaren alde" egitea deitoratu du.

Mexikarraren ustez, zorigaiztoko minutu hori gertatu ez balitz, "kanporaketak beste itxura bat izango luke".


Euskal patronalek ez dute lortu euretako bat CEOEko buruzagitzan jartzea

Joan Rosellek berriro irabazi du Espainiako patronalaren presidentetza, Antonio Garamendi getxoztarrari 33 botoen aldea aterata

Euskal enpresarien «eraginkortasuna» Espainiako Estatuan asko baloratzen dela esan ohi da, baina CEOE gidatzeko nahiago izan dute guardia zaharra. Nahiz eta zaharrari zatarkeria kiratsa darion. Joan Rosellek (Bartzelona, 1957) irabazi ditu Espainiako patronalaren presidentetzarako hauteskundeak, «laguntza sozialak jasotzeko esperantzan milioi bat etxekoandrek» langabezian izena eman zutela esan zuen Rosellek berak. Espainiako enpresa ertain eta txikien Cepymeko presidente Antonio Garamendik (Getxo, 1958) porrot egin du Rosell CEOEren gidaritzatik baztertzeko saioan, eta harekin batera, SEA, Cebek eta Adegik, haien babesa baitzuen Confebasken adierazpen publikoaren bidez. Euretarra da. CEN nafarrak, berriz, Rosellen alde egin du.

Ez da alde handirik egon bi hautagaien artean atzo Madrilen egindako hauteskundeen emaitzei begira. Rosellek 345 boto lortu ditu (%52,2) eta Garamendik, 312 (%47,2). Rosellek jarrera handinahia erakutsi du prozesuan, lortutako babes guztiak mahai gainean jarrita. Bata bestearen atzetik bota ditu egunotan hainbat sektoretako patronalen izenak: Anfac (auto ekoizleak), Faconauto (auto saltzaileak), Asedas (Supermerkatuak), Seopan (Eraikuntza), Adigital (teknologikoak), Fehr eta Cehat (ostalaritza), AEB (finantzak)... Gainera, probintzietako patronal gehienak bere alde egingo zutela aurreikusi zuen, eta horretan asmatu du, nahiz eta aditzera emandako alde nabarmen hori ez den handia izan, ezta hurrik eman ere.

Enpresari handien rola

Antonio Garamendik, berriz, hautagai izateko behar ziren 25 abalak aurkeztu zituen, eta isilean gorde zituen beste babes batzuk, esaterako CNC (eraikuntza), Confemetal (metala), Ametic (teknologikoa), Unesa (elektrikoa) eta aurrezki kutxa gehienena (Ceca). Jakina da noski Confebaskek ere haren alde bozkatu duela, eta ustez Cantabria, Errioxa, Gaztela eta Leon, Gaztela-Mancha, Asturias eta Espainiako beste hainbat erkidegotako patronalek.

Ez da nahikoa izan, ordea, besteak beste, Cesar Alierta Telefonica ahaltsuaren burua eraginkorra izan delako enpresa handien izenean hauteskunde bezperan Rosellen alde egindako deiarekin. Genovako ateak beti zabalik dituzten enpresari handiek hautagai ezagunaren alde egin dute. «Jendeak subsidioa bukatzeko hilabete falta duenean aurkitzen du lana mirari batez», botatakoa da Rosell. Badakite ez duela huts egingo zenbait ataletan, nahiz eta jatorrizko bekatua sorlekuan eduki. Batzuek diote ez duela behar bezain argi adierazi CEOEk Kataluniaren subiranotasun prozesuaren aurka duen jarrera. Katalana da, eta horrek susmagarri egiten du gaur egun.

Katalan susmagarria hobe euskal herritar susmagarria baino, biak ala biak PPren zale izanda ere. CEOEko kide gehienek ez dute apurtu nahi izan Gerardo Diaz Ferran iruzurgile espetxeratuaren katean jadanik beste katebegi bat ordezkatzen duen gizonaren jarduna. Diaz Ferran lapurraren estiloaren pare dabil Rosell, Garamendiren iritziz; beste eredu bat nahi zuen, serioagoa antza. Baina bistan da, «hobe litzateke funtzionarioei subsidio bat ematea administrazioan papera gastatzen edukitzea baino», esan duenak Espainiako enpresariak ordezkatzen jarraituko du.

Confebaskek bazuen beste arrazoi bat CEOEren gidaritza lortzen saiatzeko, hala ere. PPren gobernuak patronalaren babesarekin onartu duen mutualitateen legearen oso aurkakoa da. Miguel Anjel Lujua Mutualiako zuzendari nagusia dela ezin da ahantzi; CEOEko buruzagitzatik errazago eragin daiteke lege hori aldatu dezan Rajoyren gobernuak. Bide hori itxi egin dela ematen du.


Ongizate-estatuaren egoera aztergai, gaurko 'El Dilema'n

Gaur egungo eredua jasangarria ote den aztertuko dute, eta krisialdiak oinarrizko zerbitzu publikoetan izandako eragina azalduko dute.

Juan Carlos Etxeberriak aurkeztuta, ongizate-estatuaren iraunkortasunaz eta gaur eguneko egoeraz arituko da gaurko 'El Dilema' saioa. Solasaldirako mahaiaren inguruan, krisialdiak oinarrizko zerbitzu sozial eta laguntza publikoetan izandako eragina aztertuko dute, eta biztanleriaren babes sozialaren murrizketetan eragina izan duten beste faktore batzuk ere aztertuko dituzte: populazioaren zaharberritzea, immigrazio fluxuak eta politika publikoak. 'El Dilema' saioak gaur eguneko ongizate-estatuaren jasangarritasuna eta eredu hori aldatzeak ekarriko lituzkeen kostu sozial eta ekonomikoak aztertuko ditu asteazken gauean.

Solasaldirako mahaiaren inguruan, honako kolaboratzaileak bilduko dira: Fernando Fantova, gizarte-aholkularia; Enrique Portocarrero, CEV (Círculo de Empresarios Vascos) enpresaburuen elkarteko zuzendaria; Gonzalo Fanjul, porCausa Fundazioko ikerlaria; Coro Amunarriz, Gipuzkoako Gizarte Langintzaren Elkargo Ofizialeko presidentea; Xabier de Maza, enpresari eta ekonomista; Angel Resa, kazetaria; eta Imanol Zubero, EHU-UPVko irakaslea.

'El Dilema' gaur gauean izango da ikusgai, 00:05etik aurrera, ETB2n eta eitb.eus-en.


Frantziako Konstituzio Kontseiluak ez ditu bermatzen hizkuntza gutxituen eskubideak

Bi eleko bide seinaleak kentzeagatik iritsi da auzia kontseilura. Baimendu egin du frantsesez soilik jartzea, eta aurrekaria ezar dezake.


Baztango kultur agenda etxez-etxe banatua

Baztango euskalgintzaren eskutik, Ttipi-Ttapa aldizkariaren ale honekin Baztango Kultur Agenda banatu da etxez-etxe. Bertan, datozen egunetan Baztanen izanen diren ekitaldien berri agertzen da: lehiaketak, tailerrak, mendi ibilaldiak, mus txapelketak, hitzaldiak, kontzertuak, kantu afariak… Egitarau zabala prestatu dute.


Intxaustik lidergoa galdu du Asturiasko Itzulian

Fabio Duarte da aurrena orain. Euskaltelekoa bigarren dago, 19 segundora. Bihar amaituko da itzulia, mendiko etaparekin.

Fabio Duarte (Cafe de Colombia) da Asturiasko Itzuliko lider berria, Pravia-Cangas de Narcea laugarren etapa ihes eginda irabazi ostean. Ondorioz, Beñat Intxaustik (Euskaltel-Euskadi) sailkapen nagusiko lehen postua galdu du -atzo lortu zuen, etapa irabazteaz gain-.

Intxausti bera hirugarren heldu da, 1.10era.

Bihar bukatuko da itzulia, Fuentes de Narcea-Oviedo etaparekin. Mendia izango dute: hirugarren mailako hiru, lehen mailako hiru.

Sailkapen nagusia

1. Fabio Duarte (Cafe de Colombia) 14.14.18

2. Beñat Intxausti (Euskaltel Euskadi) 19ra

3. Santiago Perez (Loule-Louletano) 50era

4. Alez Cano (Cafe de Colombia) 1.02ra

5. Jose Herrada (Caja Rural) 1.03ra


Angulas Aguinagak esportaziorako bere esperientzia erakutsiko du Udal Elkartearen jardunaldi batean

Urola Kostako Udal Elkarteak, Gipuzkoako Foru Aldundiak eta Guipuzkoako Bazkundeak nazioartekotzearekin loturiko praktika onen jardunaldia antolatu du ‘Aukerak eta erronkak Europan, nekazaritza eta elikadura sektorean: Angulas Aguinagaren adibidea’ izenburuarekin.

Urriaren 26an izango da, 12:30etik 14:30era, Udal Elkartearen egoitzan (Urdaneta bidea 6, Zarautz) eta Europako merkatuan euskal nekazaritza eta elikadura sektoreko enpresek izan ditzaketen aukera eta erronkei buruzko informazioa emango da.

Jardunaldi honek mahai inguru forma izango du eta bertan Angulas Aguinaga enpresaren esportazio arduradunak beren esperientziaren berri emango du. Partehartzaileek zuzenean galderak egiteko aukera izango dute. Angulas Aguinagako ordezkariak arrain-kontserban ere esperientzia zabala du, Conservas Ortiz enpresaren esportazio arduraduna izan baitzen.

Gai-zerrenda

Zeintzuk dira Europako joera orokorrak eta merkatu-aukerak nekazaritza eta elikadura produktuentzako?

Europako gourmet merkatuaren garapena eta bolumena. Merkatuaren garapena eta analisia herrialde ezberdinetan: Frantzia, Alemania, Italia, Erresuma Batua

Salmenta kanalak

Promoziorako tresnak eta azoka garrantzitsuenak

Etiketen legedia eta beharrezko erregistroak

Informazioa eta izen-ematea

Aintzane Ruesgas (Urola Kostako Udal Elkartea) - 943 89 0808 / enpresa@urolakosta.org


Gosari eta merienda osasuntsuak egiten ikasteko tailerra Zigor Iturrietarekin

Zigor Iturrieta sukaldari eta ETB 1eko Txoriene saioko aurkezleak gosari eta merienda osasuntsuagoak egiten ikasteko tailerra eman du Bergaran 6 eta 16 urte bitarteko haur eta gaztetxoentzat. Hainbat aholku eman ditu bertan eta guk ere ez ditugunez galdu nahi izan Amaia Zabala lankidea bertan izan da.


Galga bakarra, bizikletarena

Emakumeei eta zentzumen urritasuna duten lagunei tarte berezia eskainiko diete aurtengo Gasteizko bizikletaren astean, bai hitzaldi zein tailerretan. Gaiari buruzko horma-irudia ere margotuko dute.

Zifrak ez datoz bat. Bi aste irauten du Gasteizko bizikletaren asteak: maiatzaren 27tik ekainaren 9ra arte. Ekimenak hartu duen indarraren seinale da hori, urtez urte egonkortu baita hitzordua. Gasteizko Bizikleteroak taldeak ekin zion aurrenekoz bizikletari eskainitako lehen astea antolatzeari. Hasieran lagun talde baten ekimena izan zenak martxa eta ibilbide propioa hartu du. Maldan gora batzuetan, baina, betiere, gogotsu.

Lehen horiek zer desberdin ziren ondo du gogoan Bizikleteroak taldeko kide Diana Paniaguak. "Hasiera batean Aldabe gizarte etxean baino ez genuen egiten, eta kartelak eta bestelako materialak ekoizteko orduko Vital Kutxaren laguntza baino ez genuen. Baina gauzak dezente handitu dira orain". Era horretan, hiriko gizarte etxe desberdinetan daude sakabanatuta orain ekitaldiak, eta, parte hartzen badu ere, Bizikleteroak elkarteak ez darama antolaketaren ardura. Hasierako helburua, baina, ez da aldatu: bizikletaren atzean dagoen bizi filosofia bultzatu nahi dute.

Gasteizko Bizikletaren astearen XVIII. edizioan emakumeei eta zentzumen urritasuna duten lagunei emango diete protagonismoa. Asmoa ekintza zehatzetan gauzatuko da. Arabako Gorrak eta Itxaropena taldeek parte hartu dute aurtengo ekitaldien prestaketan.

Bizikletari buruzko horma-irudi berria egingo dute hirian, Werckmeister ahizpen laguntzaz.

Bai lurralde urrunetan izandako abenturak zein etxe atarian dauden aukerak, horretarako guztirako bidea ematen du aurtengo egitarauak. Hasiberrientzat, bizikletan trebatzeko moduko tailerrak ere antolatzen dituzte. Hau da, gainera, gogobetegarriena antolaketa lanetan ari direnenentzat, Paniaguak aitortu duenez. "Parte hartzen duten gehienak emakumezkoak dira, eta oso urduri jarri ohi dira. Zerotik hasita iristen dira gehienak, edo oso txikitan ibili zirenak eta ahaztu dutenak. Baina, behin bukatzean, gehienak bizikletaren gainean ateratzen dira: zirrara antzematen zaie aurpegietan, eta hau zinez polita da."

Ikasteko gogoz

Bizikletaren mekanikari buruzko tailerrak ere prestatu dituzte; horietako batzuk soilik emakumeentzat izango dira. Gaur egun horrelako ekimenen beharra gizartean barneratuta dagoen arren, hau ez da beti horrela izan, Paniaguak gogoratu duenez. "Elkartean ere batzuetan emakumeentzako ikastaroak antolatu genituen, eta, hori egin genuenean, hainbat protesta entzun behar izan genituen. Tailer horien helburua sinplea zen: konturatu ginen ikastaro mistoak antolatzen genituenean, askotan emakumeak pixka bat atzerago geratzen zirela. Gizonezkoak mekanikan trebatuago zeudenez, beti gehiago zekiten. Berdin bizikletan ibiltzen ikastean. Kuriosoa da batzuetan gertatu dena: batzuetan senarrak bota behar izan ditugu ikastaroetatik, emazteei aginduak ematen hasten zirelako. Egoerak ez zuen ez hanka ez bururik: artean ez ziren kezkatu emazteari irakasteaz, baina, bat-batean, ikastaroan hasten ziren irakasten".

Aurten, bada, mendiko bizikletan aritzen den emakume talde batek BTT bizikleten mekanikari buruzko oinarrizko ikastaroa prestatu du, emakumeei begira. "Horrelako kirol bat egitean, mekanikaren inguruko gutxieneko ezagutzak ez badituzu, mendian botata geratzeko arriskua duzu", argudiatu du Paniaguak.

Urritasuna ez da arazo

Bizikletan ibiltzeko galga bakarra bizikletarena izan behar dela berresteko, aurtengo jardunaldietan zentzumen urritasuna duten lagunen testigantzak izango dituzte. Hitzaldietako bat gorra den Jose Luis Garcia Ginard bidaiariarena izango da: entzuteko gaitasunik ezak ez dio mugarik jarri azken 15 urteetan mundu osoan zehar bidaiak egiteko; besteak beste, Madagaskar, Kanbodia, Laos, Filipinak, India, Maroko, Argentina edota Txile bisitatu ditu Garcia Ginardek, bizikletan.

Beste testigantza batean, bi bidaiarik erakutsiko dute posible dela bidaiatzea ikusmen urritasuna izanda ere. La vuelta al mundo en ochenta dioptrías izen esanguratsua jarri diote hitzaldi horri, eta asteari hasiera emango dion hitzordua izango da gainera. Azkenik, eta Bizikleteroak elkarteko 20. urteurrena ospatzeko, gaiari buruzko horma-irudi bat egingo dute Iparralde auzo etxeko horma batean.

Horretan laguntzeko, jendearen parte-hartzea eskatu dute, aldez aurretik izena emanda. Veronica eta Christina Werckmeister artisten laguntza izango dute. Maiatzaren azken astean gauzatu nahi dute ideia, baina, eguraldiaren arabera zehaztuko dituzte data zehatzak. Lekua ez dute kasualitatez aukeratu. "Alboan bidegorri bat dago, eta baita nahiko denbora gorriz ematen duen semaforo bat; Gasteizera sartzen diren gidariek irudia ikus dezaten aproposa, beraz", nabarmendu du Paniaguak.

Izaera hori duen bigarren horma-irudia litzateke Gasteizen, beste bat badagoelako Errekaleorren. "Tira, Udalak astea iragartzeko argitaratu duen foiletoan agertzen da Errekaleorreko irudi hori. Ez dakit nik zer pentsatuko duen Urtaranek, horretaz jabetzen bada".


Arraunlariek ere Espainiako Batel Txapelketa irabazi dute


Arantxa Gurrutxaga: 'Suku sendatu egingo da'

Nepaletik Aizarnara ekarri du Arantxa Gurrutxagak Suku neskatoa sendatzeko asmoz.

Duela urtebete pasatxo ezagutu genuen Sukuren istorioa, eta gaur 'Faktoria'n Suku bera ezagutu nahi izan dugu, Aizarnan bizi baita azken 6 hilabeteetan.

Aizarnakoa zen Beñat Arrue mendizalea, duela 16 urte Pumori mendian elur-jauzi batek harrapatuta hil zen gaztea. Berari ateratako azken argazkian ageri zen Suku neska txikia, Beñatekin jolasean.

Arantxa Gurrutxaga, Beñaten ama, argazkia hartuta Nepalera joan zen neskatoaren bila. Han topatu zuen Suku eta bertan hasi zuten harremana. Bostgarren bisitaldian oso gaixo topatu zuen Suku, 3500 metroko altueran dagoen etxola batetan eta Euskal Herrira ekartzea erabaki zuten, ospitalera eramateko.

Aizarnara joan gara Suku ezagutzera eta zer moduz dagoen jakitera.


Poltsak uzteko 20 takila, kiroldegiko tabernan

Kiroldegian 20 takila berri jarri ditu Udalak, 2017ko Hernani Erabaki prozesuan hala erabakita. 2.405,54 euro erabili dira horretarako (2.500 euro zeuden aurreikusita), eta kiroldegiko tabernaren inguruan jarri dituzte takilak.

Hortaz, dagoeneko erabilgarri daude, poltsak edo ekipajea uzteko, txanpon bat sartuta. Tabernaren ordutegi berean erabili daitezke, goizeko 08:00etatik iluntzeko 20:00etara, hain zuzen ere. Horiek erabili ahal izateko, ez da beharrezkoa izango, kiroldegiko bazkide izatea.


Roberto Allendek eta Rebeka de Santiago Sobradok irabazi dituzte Urigoitiko produktuen bi sortak

Roberto Allendek eta Rebeka de Santiago Sobradok irabazi dituzte Aiaraldea Gaur-ek zozketatutako Orozkoko Urigoitiko txorizoen bi sortak.


Mendilautako saneamendu sarean lanak egingo dituzte datorren astean

Astelehenean nahiz asteartean egingo dituztela aurreikusi dute.

Zarauzko Udala Mendilauta, Aresti eta Axular kaleetan saneamendu sarean mantentze lanak egingo ditu astelehenean eta asteartean. Horretarako, errepide zati bat okupatuko dute, eta beraz, ibilgailuen joan-etorria mugatuko da gune horretan. Hala ere, Borghetto komunitatean eta Aresti kaleko garajeetan sartzeko aukera izango da.

Horretarako ibilbidea aldatu egingo dute, ordea: Aresti kaletik, golfaren ondoko sarreratik, egin beharko dira sartu-irten guztiak, eta ez Mendilautatik, ohi bezala.


Jaien hurrengo geltokia, Brinkola

Gaur eta bihar, gaueko ordu txikietan autobus bereziak egongo dira Legazpira itzultzeko

San Agustin eguna asteartean izango da, baina festak gaur hasiko dira Brinkolan. 21:00etan, txupinazoak eta Ikurrin jasotzeak hasiko ditu jaiak. Auzo afaria ere izango da, Gorka Azkarate eta Asier Iriondo bertsolariekin. Iluntzean, Elustondo anai–arreben eskutik, erromeria Armuño elkartean eta, amaitzeko, rock kontzertuak geltokiko plazan: Nekrobabys eta Artritis.

Marrazki lehiaketarekin hasiko da larunbata. Ez da eguneko lehiaketa bakarra izango: bola, toka eta patata–tortilla lehiaketak ere izango baitira arratsaldean. Musika ere izango da, Joseba Etxanizek zumba saioa eskainiko baitu, eta DJ Zugaren emanaldia ere izango da. Eguna amaitzeko, txerri harrapaketa 4.0 prestatu dute.

Festarako gogoz jarraitzen dutenek, igandean jarraitzeko aukera izango dute. Meza Nagusiaren ostean, katu poteoa egongo da. Arratsaldean, umentzako buruhandiak eta jolasak, eta gaztetxoagoentzako sokamuturra.

Asteartean, San Agustin egunean, Meza Nagusia eta jubilatuentzako bazkaria egongo dira.


Amaitu da Gartzarongo pilota goxuko txapelketa

Ostiralean izan zen finala, ia bi hilabete ondoren. Izan ere, azaroaren 1ean hasi zen txapelketa, eta 50 partida baino gehiago jokatu dira.

Neska bikote bakarrak eman zuen izena txapelketan, tamalez, eta finala aurretik erakustaldi partida bat jokatu dute. Ane Mendiburuk eta Leire Oskotzek osatu duten bikotea gailendu da, Uharte eta Oberenatik etorritakoak, Antzuolako Galeano ahizpen aurka. Borroka sutsua izan da, haren emaitza, 18-16.

Hirugarren mailan, Ugaitzek eta Mikelek lortu zuten txapela. Iruñea eta Gartzarongo kideek Mikel eta Josu (Jauntsarats eta Beruete) 13 tantoan utzi eta irabazi zituzten.

Bigarren mailako txapela gurean gelditu behar zuen, harengatik Iraizozko eta Beunzako Asierrek eta Enekok Iraizozko eta Auzako Iparragirre eta Xomoren aurka borrokatu zuten. Azken hauek irabazi zuten, aurrekoak 13 tantoan ere utzita.

Eta lehenengo mailan Iñaki eta Eneko (Jauntsarats eta Gartzaron) gailendu ziren. Gutxirengatik, 21 tantorekin galdu baitzuten Berueteko eta Iruñako Arangoak eta Santamariak.


Alkatea Rita Barberaren omenaldian egon izanak hautsak harrotu ditu

Asteleheneko osoko bilkura laburra eta lasaia izango zela zirudien, baina galdera erreguen tartean Unai Orbegozo Irabaziko zinegotziak alkateari Rita Barberaren omenezko ekitaldi batean egotearen arrazoiengatik galdetu zion eta eztabaida beroa piztu zen.

Orbegozok halakoetara ez joateko eskatu zion, «gurea ez den estilo bat txalotzen baitute». Mikel Serrano alkateak ekitaldia Espainiako Udalerri eta Probintzien Federazioak antolatu zuela eta erakunde horretako gobernu batzordeko kidea dela gogoratu zion. «Gai zerrendako gaietako bat Barberari omenaldia zen, bi legealditan erakundeko presidentea izan baitzen eta kargu horretan udalerrien eskubideen alde lan egin baitzuen».

EAJko zinegotziak gobernu batzordeak Barbera omentzea aho batez onartu zuela esan zuen. «Erabaki horretan parte hartu duzu eta, horrenbestez, zumarragar guztiok parte hartzaile egin gaituzu. Zergatik ez da osoko bilkuran aztertu Zumarraga FEMP-eko kide izan behar den ala ez? Zergatik babestu duzu omenaldia?».

Idazkariak Zumarraga 1997tik FEMP-eko kidea dela eta Eudeleko kidea izateko ere ez zela gaia osoko bilkurara eraman esan zuen.

Serranok erakunde horretako kide izatea diru laguntzak lortzeko ona dela esan zuen. «Diru laguntza bat lortzeko egin ginen kide eta behar den toki guztietara joango naiz diru laguntzak lortzeko. Azken urteetan 13 milioi euro lortu ditugu erakunde ezberdinetatik. Hori ez da lortzen halako gai arinez hitz egiten. Oraintxe bertan, Inaziotar Biderako diru laguntzak lortzekotan gaude, FEMP-eko kide izateari esker».

Peñagarikanok bereari eutsi zion. «Gure alkateak, argazkietan azaltzeagatik edozer egiten du. Ez gaude ados FEMP-en egotearekin eta Barbera omentzearekin».

Serranok batzuetan gogo gehiagoz eta beste batzuetan gogo gutxiagoz joaten dela, baina ordezkari instituzionalek halako ardurak dituztela esan zuen. «Aukerak galduko al ditugu FEMP-en ez egoteagatik? Nori eskatuko dizkiote kontuak?».

EH Bilduko Inma Albisuak bera gustura ez dagoen tokietara ez dela joaten esan zuen. «Ez dut argi ikusten zein onura ekartzen dizkion Zumarragari erakunde horretan egoteak».


Hamabi miloi euro, Trintxerpera

Joan den larunbateko primitibaren sari nagusia, Trintxerpeko loteria administrazio batean egindako apustu batentzat izanda. Asmatzaile bakarra izan du zozketak, eta horrenbestez 12.496.052 euroko saria, pertsona bakarrak irabazi du.


Estresa festen bezperan

Bilbotarrek gaur emango diote hasiera Aste Nagusiari. Aste osoan aritu dira lanean konpartsakideak, gaurko dena prest izateko; muntatze eta apaintze lanak egin dituzte jaien bezperan.

Mailuen, zerra elektrikoen eta soinu proben hotsak inguratuta zebiltzan atzo ehunka gazte konpartsen prestaketari akabera ematen Bilboko Areatzan. Asko kanpoko apainketak bukatzen; beste batzuk, oraindik, aldamio gainean panelak jartzen, festa hasteko ordu gutxi batzuen faltan.

Gazteak dira konpartsakide gehienak, baina badira heldu eta nagusiagoak ere haien artean; batzuek, hamarkadetako esperientziarekin. Ondotik, hornitzaileak, turistak eta erretiratuak. Batzuk, begira; beste batzuk, lanean, eta, azken batzuk, indiferentziaz paseatzen. Betiko legez, konpartsa guztiek daukate salaketaren edota erreibindikazioren bat beren horma eta paneletan.

Hornitzaileen furgonetak eta kamioiak aurrera eta atzera dabiltza Areatzan; dozenaka garraiolari orgak jaisten eta banaketa egiten ari dira, datozen egunei hozkailuak behar bezala beteta ekiteko.

Txosnak apaintzea ez da kontu berria, baina askotan harritzen dute diseinu apurtzaile, lotsagabe eta, batez ere, landuek. Tartean badira kanpokoari garrantzirik ematen ez diotenak ere; dekorazio xumearekin konformatzen dira haiek.

Aurten marrazkien jopuntuan daude Miarritzen egingo den G7koen bilera, Trump, banketxeak eta Espainiako sistema judiziala, politikoa eta espetxeetakoa. Aldarrikapenetan, berriz, nagusi dira feminismoa, LGTBI komunitatearen aldeko leloak, Altsasukoen auzia, 47ak Herrian plataformarekiko elkartasuna eta amnistia eskatzen dutenak. Trikimailu konpartsak Euskal Herriko emakume garrantzitsuen aldeko deia eta galdera bat jarri ditu: «Zenbat kale ezagutzen dituzu emakume baten izena dutenak?».

Dena «ia prest»

Batzuk estresatuta dabiltza lanean, dena prest utzi nahian. «Muntaketarena eromena da». Aurreko asteko ostiraletik dabil Luzie Azpitarte Hor Dago Abante konpartsaren prestaketan. Txupinazoaren bezperan amaitu barik dago oraindik; goizean pintzelekin margotu dute barra. «Amaitu, amaituko dugu, kontua da zertzeladak eta falta direla», esan du Azpitartek umore onez, baina pazientzia gutxirekin, sakelakoa begiratzen eta aginduak ematen dituen bitartean.

Hontzak konpartsakoak ere antzera dabiltza: bakarrenetakoak dira oraindik apaingarririk ez daukatenak. Dena hain zuri, non batek pentsa dezakeen isunik edota salaketarik ez jartzeko neurri bat dela. Inondik inora ere ez. «Ez gara isunen beldur; adierazpen askatasunaren alde gaude, eta horren babespean gure aldarrikapenak egingo ditugu», adierazi du Adrian York konpartsakideak. Duela urte bi Bilboko Elizbarrutiak eta Falange Vasco-Navarraren buruak, Jose Ignacio Irustak, salatu egin zituzten Carnicerias Vaticanas izenpean irudikatutako Kristo batengatik. Gaurtik aurrera ikusi ahalko da haien aurtengo etsaiak nortzuk diren.

«Babosoak» kanpora

Beste batzuk nahiko lasai dabiltza; apainketa eta kanpoko itxura prest dute, eta azken ukituak ematen ari dira. Trianguneko Mekauen konpartsako Iñigo Bordak aitortu du oso aurreratuta dabiltzala: «Beste urte batzuetan ibili gara zapatuan txupinazoa bota baino minutu batzuk lehenago azken ukituak ematen». Aurten, baina, maiatzean hasi ziren apainketarako panelak egiten, eta asteon kokatzea besterik ez dute izan.

Mamiki Emakumeon Konpartsa feministakoek ere herenegun ireki zezaketela esan du Lorea Uretak. Txikikeria batzuk amaitzeke, «indartsu» ikusten dute bere burua «feminismoa aldarrikatzen duen espazioa irekitzeko». Lan handia izan arren, Uretak nabarmendu du gogotsu egiten dutela muntaketa lana, harremanak estutzeko. Konpartsetako makina bat emakume bildu dira txosnetan eskegiko dituzten pankarta eta banderatxoen aurkezpenean. Horien bidez, urteotako leloa indartzen jarraituko dute: erasoak arbuiatzen eta «sexismoa, LGTBIfobia eta arrazakeriarik gabeko jaigune askea» aldarrikatzen.

Ez dute Donostiako erasoen gaineko analisi bat egin zuzenean, baina «erasorik ez erantzunik gabe» errepikatu dute hainbat bider.«Oso nazkatuta gaude. Bilbok argi izan behar du feministak oso haserre gaudela eta gure erantzuna gogorra izango dela», esan du suminduta Uretak. Hala ere, erasorik ez izateko itxaropena du: «Benetan espero dugu babosoak eta zitalak etxean geratzea».


Iñistor jaia: Juantxo Gorostidi Urnietar prestu-ri elkarrizketa

IV. Iñistor jaia irailaren 29an ospatuko da, San Migel egunean. Herri bazkaria amaituta, arratsaldeko 17:30etan izendapena eta omenaldia jasoko du. Juantxo Gorostidi Urnietar prestu izendapena eskuratuko duen hirugarren urnietarra izango da. Donostian jaio bazen ere, urnietarra sentitzen dela esan du beti. Igandero Urnietara joaten da amari bisita egitera, ezkondu zenetik Usurbilen bizi baita. Herri bazkaria eta omenaldia izan aurretik, hauexek bere sentsazioak:

Urnietar prestu izendapena jasoko duzula jakitean, zein izan zen zure erreakzioa?

J.G. Sorpresa handia hartu nuen, berrogei urte direlako Usurbilera etorri nintzela bizitzera. Ibaetan jaio nintzen, baina betidanik esan dut urnietarra naizela. Txirrindulari garaian elkarrizketak egiten zizkidatenean nongoa nintzen galderari urnietarra nintzela erantzuten nuen beti. Nik bizitza Urnietan egin dut, lehen eskola hangoa izan zen. Ezkondu arte han bizi izan nintzen, hasieran Arantzibia baserria zenean eta handik Garmendin. Urnietar prestu izendatu behar nautelako sorpresa hartu nuen eta, noski, pozik nago! Nirekin akordatzea handia da. Urnietan ez naiz hainbeste kalean ibiltzen, ama bizirik dago oraindik eta igandero Urnietara bisitan joaten naiz.

Garai batean omenaldi ugari jaso zenituen...

J.G. Bizikleta gainean azken urtea egin behar nuela iragarri nuenean, 20 lasterketatik 18 laskertetatan omenaldia jaso nuen. Utzi eta gero ere, Zarautzen, Seguran..., omenaldi gehiago jaso ditut. Eta orain Urnietan jaso jasoko dudanarekin oso pozik nago. Harrituta ere banago omenaldia niri egingo didatelako, baina berriro diot, ni urnietarra naiz. Alferrik esan niri kontrakoa! Urnietan bizi diren anaiak ditut kontrario handienak. Aurreko igandeko bazkarian txantxetan esan zidaten, "Hiri omenaldia egin? Hi ez haiz hemengoa eta! ".

Eta begiak itxi eta Urnietako zein irudi datorkizu burura?

J.G. Uf! Ikaragarri aldatu da herria. Baserriak eta kale gutxi zegoen. Allariku eta parean zegoena, askoz gehiago ez. Erabat aldatu da herria. Beheko aldean, mojak dauden tokian, etxebizitzarik ez zegoen; Txinparta baserria eta ezer gutxi gehiago. Hori dena orain etxez beterik dago. Ikaragarri aldatu da.

Eta Sanmielen inguruan zein oroitzapen gordetzen dituzu?

J.G. Oroitzapen onak, gazte garaikoak. Gaupasak eta horrelakoak gutxi izaten ziren orduan... Koadrila ederra biltzen ginen, gogotik gozatzen genuen. Plazakoak kalekoen aurka egiten genuen futbol partida, eta giro polita sortzen zen. Arantzibian gure aldamenean bizi ziren Larburu anaiak txirrindulariak ziren, eta haiek ikusita murgildu nintzen bi gurpilen munduan. Bestela futbolista izango nintzateke. Atezain ona nintzela zioten. Urnietan futbola, pilota, atletismoa eta txirrindularitza. Besterik ez zegoen. Bospasei txirrindulari aritu ziren orduan

Urnietan, neu gazteena nintzen. Omenaldiaren atarian, zer esango duzun argi al daukazu?

J.G. "Eskerrik asko! ", hori da esatea dagokidana.

Nola nahiko zenuke igaro eguna?

J.G. Ondo, giro ederrean eta bakean. Ondo atera dadila dena. Semearekin joango naiz, eta Urnietan bizi diren anaiak ere agertuko dira.


Ansa II eta Endikaren garaipenarekin amaitu da lehen fasea

Sagardoaren txapelketan amaitu da lehen fasea. B multzoko neurketan Ansa II-ak eta Endikak 40 eta 19 hartu dituzte mendean Ezkurra eta Aizpuru III.

Sagardoaren txapelketan amaitu da lehen fasea. B multzoko neurketan Ansa II-ak eta Endikak 40 eta 19 hartu dituzte mendean Ezkurra eta Aizpuru III. Koteto Ezkurrak eta Joxin Aizpuruk, azkenean, 3. postuan amaitu dute ligaxka, eta, ondorioz, final zortzirenetan Etxeberria IV-Etxeberria III izango dituzte kontrario.


Aztiriko jaietan festa giroaz eta kirolaz gozatzeko aukera izango da asteburuan

Igande eguerdian egingo da VIII. mendi lasterketa.Gaur arratsaldean hasita, asteburu osoan zehar Aztiriko auzoak festa etengabea izango du. Santa Marina eguna, berriz, auzoko egun handia, asteazkenean ospatuko dute, meza eta hamaiketakoa eginez. Bola jokoan eta tokan nekatu arte aritzeko aukera izango dute asteburuan auzotarrek eta musikarik, jan-edanik eta giro onik ez da faltako.

Kirolak ere izango du bere tartea Santa Marina jaietan. Junior mailako Aztiriko Igoera txirrindu lasterketan 80 kilometroko bidea egin beharko dute txirrindulariek larunbat arratsaldean. Igande goizean korrika egingo dute, Aztiriko VIII. mendi lasterketan. 11,5 kilometroko luzeera izango du lasterketak eta Aztirian hasi eta amaituko da. 16 urtetik gorakoek parte hartu ahal izango dute bertan, eta lasterketa amaitutakoan hamaiketakoa egiteko aukera izango dute partehartzaileek.

Igande iluntzean herri kirolak ere izango dira, eta baita probintzia mailako bola txapelketa ere. Beraz, festa egiteaz gain, kirolaz gozatzeko aukera ere izango da aurten Aztiriako jaietan.

Egitaraua

Gaur

19:00. Suziria, kanpaiak eta bola eta toka lehiaketa.

19:30. Triki poteoa.

21:00. Auzo afaria, Benta Lehor jatetxean.

23:00. Ansorregi eta Larrañaga trikitilarien erromeria.

Bihar

11:00. VII. helduen eta gazteen arteko futbol partida Gainzabala zelaian .

13:00. Auzo txikiteoa.

16:00. XXII. Aztiri Igoera txirrinduari lasterketa.

18:00. XVII patata tortila lehiaketa.

19:00. Bola eta tola lehiaketa.

23:00. Gazte musika taldeak.

Etzi

10:00. Gabiriako txistulariak.

10:45. Gabiriako udaletxeari ongi etorria.

11:00. VIII. mendi lasterketa.

11:00. Meza nagusia eta auzoko nagusienari omenaldia.

12:30. Goruntz Dantza Taldea.

13:00. Trikitilariak eta mendi lasterketako sari banaketa.

18:00. Herri kirolak.

19:00. Probintzi mailako bola txapelketa.

Asteazkena

11:00. Santa Marina eguneko meza. Gero hamaiketakoa.